text:
Tveir tilkallaðir til U-21 landsliðið
TB | 13/02/13
Í hesum døgum verður roynt at finna fram til tann endaliga U21 landsliðshópin, og í hesum sambandi eru tveir TB leikarar boðsendir. 19 ára gamli Rógvi Joensen og 17 ára gamli Poul Ingason eru innkallaðir, og skulu teir møta til venjing leygardagin í Havn. Sunnudagin er so ætlanin, at dystur skal spælast móti Effodeildarliðnum hjá KÍ. Báðir hava teir roynt seg á bæði U17 og U19 landsliðunum, og nú er áhugin vaknaður hjá U21 landsliðsvenjaranum eisini. Vit vóna, at beiggjarnir klára seg væl, og fylgja gongdini við stórum spenningi. Einans ein TB leikari hevur verið á U21 linum undan hesum báðum, og stóð hann seg eisini avbera væl. Vit tosa sjálvandi um Gilla Sørensen, sum undan kappingarárinum valdi at flyta til B36.
Fleiri sleppa at royna seg
Seinastu árini hava TB roynt at stramma í, hvat ungdómsarbeiði viðvíkur, og tað sæst, at okkurt er komið burturúr. Ungdómsdeildin eigur gamaní ikki alla æruna, langt frá, men tað er hóast alt her, at dreingirnir eru vandir, undir vaknu eygum venjarans. Tann menning, sum dreingirnar hava fingið úti í respektivu feløgunum er góð, men tað kann als ikki sammetast við menningina og royndirnar teir fáa, við at spæla á internationalum støði. Tískil er tað av størsta týdningi, at miðað verður eftir, framhaldandi at gera eitt miðvíst og gott ungdómsarbeiði, og leggja teimum nógv av góðum í beinini. So fara respektivu landsliðsvenjararnar, eisini framyvir, at ringja eftir rekruttum frá okkum.
Ørgrynna av U landsliðsleikarum í TB
Í løtuni hevur TB eina ørgrynnu av ungum talentum, og nýggju teirra eru slopnir framat á ymisku ungdómslandsliðunum. Fleiri teirra hava harumframt fingið heilt fitt av dystum í beinini, so tað sær sera spennandi út fyri framtíðina hjá aldursforsetanum, um vit klára at halda uppá fólkið í nøkur ár.
Teir TB leikarar, sum í løtuni umboða landsliðini eru:
Poul Ingason og Rógvi Joensen – (U21)
Ragnar Tausen, Teitur Olsen og Eirikur Magnusarsson – (U19)
Andrias Sørensen, Kristian Michelsen, Stefan Radosavljevic og Tóki Randrup – (U15).
(Tóki er hvalbingur, og spælur á U14 liðnum hjá TB/Royn).
Umframt hesar, so kann undirritaði greiða tykkum frá, at enn fleiri eru á veg, komandi árini. Men tíðin arbeiðir fyri hesar unglingar, og tað er ongin orsøk til at loypa framav. Serstakliga hugaligt er tað tó, og avgjørt til at gleðast yvir.


c: text/html

text:
Ungmannafelagið Samband nýtt búmerki
20. juli 2017
Ungmannafelagið Samband hevur fingið nýtt búmerki. Harvið hevur felagið nú fingið betri møguleikar at profilera síni politisku sjálvstøðugu sjónarmið, og vísa, hvat felagið stendur fyri í sínum ungdómspolitiska virksemi
Ungmannafelagið Samband hevur í seinastuni arbeitt við at gera eitt nýtt búmerki, ið betri kann lýsa ungmannafelagið og tess ungdómspolitiska virksemi.
Búmerki hava fyrr verið nýtt, men seinastu árini hevur Ungmannafelagið brúkt búmerkið hjá móðurflokkinum. Ungmannafelagið Samband hevur nú, saman við móðurflokkinum, tikið stig til at skapa egið búmerki, ið einans umboðar ungmannafelagið.
Ungmannafelagið hevur egnar og sjálvstøðugar áskoðanir, og tískil kann felagið vera bæði samt og ósamt í útsøgnum hjá móðurflokkinum.
Á búmerkinum sæst ein fuglur, ið skal ímynda liberalismuna. Sum sosial-liberalur felagsskapur trýr felagið uppá vinnuligt frælsi og eisini frælsi hins einstaka - tað persónliga frælsi. Felagið ynskir, at allir borgarar trívast í føroyska samfelagnum og verða eins viðfarnir.
Blái liturin er litur Sambandfloksins og ímyndar borgarliga samleikan.
Eitt land uttan samstarv er sum ein fuglur uttan veingir.
Tað er Dánjal Árni Haraldsen, sum hevur gjørt búmerkið.
Nevndin í Ungmannafelagnum Samband
RN
Aftur

robotstxt: allowed

filter: keep


text:
Aðalfundur í Pæsastovu 3. mei 2010 kl. 19
Formannsfrágreiðin 2009/2010
Vælkomin á 5. aðalfund í søgu Leikarafelagsins síðani tað fekk status sum fakfelag.
Vit hava nú arbeitt í eitt ár við okkara nýggja sáttmála. Og ongin ivi er um, at tey sum eru so heppin at verða í arbeiði í tjóðpallinum, hava merkt væl á pengapunginum at vit hava fingið ein frálíkan sáttmála. Bæði hvat viðvíkur løn og pensión.
Vit eru so heppin í LF, at vit hava ein lim, fráfarni formaður, Páll Danielsen, sum ótroyttiliga saman við Kristinu hevur arbeitt og mýkt seg fram til hendan flotta sáttmála sum vit eru so sera fegin um. Og hann gevst ikki har – alt hetta árið hevur hann verið í holt við tryggingarfeløg – og nú fyri stuttari tíð síðani hevur hann fingið forhandla seg fram til eina fína avtalu millum LÍV og limir í LF. Givið er at hetta hevur ikki verið so líkatil, tí vit eru í einum so serligum klassa tá hugsa verður um inntøku. Stóra takk fyri tað Páll.
Hetta árið hevur verið merkt av umrøðu og kjaki um Tjóðpallin og virksemi har.
Hetta kemur sjálvsagt av tí at TP er staðið har yrkisleiklistin og yrkisleikararnir fyrst og frems arbeiða – yrkisleikaranir eru fundamentali parturin undir TP, TP er ikki til uttan okkum. Tað er tí heilt náttúrligt og neyðugt at LF, bæði frøist og er viðurkennandi men eisini torir at seta spurningar og hava eitt kritiskt eygað viðvíkjandi virkseminum á TP.
Enn er ongin ansettir á Tjóðpallinum, og er tað ymiskt hvussu limir okkara verða brúktir har. Sum støðan er nú, kunnu summir av limunum so at siga liva av at vera yrkisleikarar, meðan onnur tíverri als ikki kunnu. Heldur ikki fáa tey ágóðan av betraðu sáttmálunum, t.d. pensiónsuppsparing, betri frítíðarløn og størri ALS útgjald.
Temadagur var í november millum Leiklistaráðið og Leikarafelagið, og var tað eitt gott høvi fyri báðar partar til at skapa forstáðilsi fyri hvørjum øðrum.Í kjalarvørrinum av hesum degi sendi LF nakrar spurningar til Ráðið, sum hava alstóran týdnig fyri okkum, - um vit skulu skilja hvar vit sum einstaklingar standa mótvegis Tjóðpallinum. Har fingu vit eitt greitt svar uppá, at Tjóðpalstjórin ger av hvønn hann brúkar til sínar uppsetingar. Hann er ikki forpliktaður til at brúka ella fordeila brúkið av leikarum. – So vita vit tað. Tó viðmerkir LR í svari sínum, at...
“Praktiskt og moralskt hevur stjórin vegna TP hinvegin bæði ábyrgd og áhuga í at hava so gott samband við yrkisleikarar og leikhússtarvsfólk....” ( citat endað)
Onnur viðurskifti á Tjóðpallinum eru eisini ofta uppi at venda, t.d.
Vantandi planlegging og PR.
Nevndin sum hevur sitið hetta árið, setti sær fyri at fáa sáttmálar í lag við fleiri almennar stovnar,t.d. í samband við innlesing av ljóðbókum, teknifilmir í SVF.
Talan var fyrst og fremst um upphavsrættindi. Jens Dalsgaard (LISA) er sinnaður at hjálpa við tí juridiska, men tíverri hevur orka ikki verið til hetta arbeiði. Men hetta er framvegis ein átrokandi spurningur.
Eitt annað mál sum nevdin setti sær fyri, var at sjónliggera okkum sjónleikara og virksemi okkara. Práta hevur verið um hetta og nógv góð hugskot hava verið frammi, men tíverri er tað bara blivð til prát. Vónandi fer nýggja nevndin at taka henda tráðin upp.
Okkara samskifti við Norðurlendsku sjónleikarastovnarnar hevur hetta árið verið sera aktivt, takka verið teimum trimum Gunnvá, Maritu og Barbaru, sum hava luttikið á fundum og kunnað LF um virksemið har. Síðsta summar var fundurin hjá Nordisk skuespillerråd hildin í Føroyum, og var tað sera áhugavert og inspirerandi at hitta okkara norðurlendsku kollegar. Vit gingu ein deiligan túr uppum Reynið til Kirkjubøar, og endaðu í Stokkastovuni í Kirkjubø til hugnaliga samveru, mat og drekka.
Síðani limafundin í desember hava vit hildið til í Pæsastovu. Sum umboð í LISA hava vit brúksrætt til hetta hús og tað haldi eg at øll eru glað fyri.
Birita Mohr, form.


text:
Jórunn og Jóan Pauli fóru til fernisering og tóku meg við sær Tað var deiligt at sleppa út ein túr. Jórunn hevði eina gávu við – eina húgvu (Jórunn D. handicraft).
Listakonan er Guðrun Einarsdóttir, og eg skilji, at hon er kend listakona í Íslandi. Fyrsta eg kom inn hugsaði eg, eehhh ger hon tapet ella møbilstoff. Men tá ið stjórin á savninum hevði greitt frá,
of Sif í NLH hevði sagt nøkur orð, og eg fór nærri at myndunum var eg eitt sindur hugtikin. Ein ótrúliga løgin teknikkur gevur eina so serstaka yvirflatu, eina vond, sum er næstan sum bundið, vovið ella heklað. Akkurát sum tjúkt klæði. Ná, motivið er íslendsk náttúra, mosi, grót og t.d. gosgrýti. Jú, málningarnir líktust fotomyndunum, sum hon arbeiðir eftir.
Har vóru bara kend andlit, Navna og Ásvør, tær arbeiða í Listaskálanum, Sonja og mong onnur.
Jóan Pauli – letur seg ikki lætt duperað – tók til eitt sitat frá Ingálvi: Ja tað er flott, men er tað gott? Ein spurningur er lutfallið millum tøkni og listafólk, kann tøknin í summum førum taka ræðið, so at listafólkið bara er hjálparin? Og er tað so list ?


text:
Nú samráðingarnar á almenna arbeiðsmarknaðinum eru byrjaðar, eru feløgini í Fakfelagssamstarvinum í tøttum samskifti hvørt við annað. Endamálið er at tryggja, at øll feløgini fáa sum mest burturúr, nú tað almenna hesaferð hevur samráðingar við fleiri fakfeløg um somu tíð.
Fakfelagssamstarvið er eitt samtak av seks fakfeløgum á almenna arbeiðsmarknaðinum.
Fimm av hesum feløgum eru í hesum døgum farin til samráðingar við Fíggjarmálaráðið og Kommunala Arbeiðsgevarafelagið um nýggjar sáttmálar fyri teir, sum fara úr gildi 1. oktober.
Vanliga hava samráðingarnar við Starvsmannafelagið verið fyrst, og síðani eru hini feløgini komin aftaná.
Hesaferð hevur Fíggjarmálaráðið valt at samráðast við fimm feløg um somu tíð, og eru hetta fimm av feløgunum í Fakfelagssamstarvinum: Lærarafelagið, Pedagogfelagið, Akademikarafelagið, Starvsmannafelagið og Felagið Føroyskir Sjúkrarøktarfrøðingar.
Samráðast hvør fyri seg
Sum vanligt samráðast feløgini hvør fyri seg. So hóast samráðingarnar ganga um somu tíð, so hava feløgini fyrireikað hvør síni krøv og samráðast hvør sær.
Av tí, at samráðingar eru við fleiri feløg í senn, hava feløgini í Fakfelagssamstarvinum avgjørt at kunna hvørt annað væl um gongdina í samráðingunum.
Feløgini í Fakfelagssamstarvinum standa saman. Vit hava øll áhuga í at fáa so gott úrslit burturúr fyri okkara limir.
Hóast krøvini kunnu vera ymisk, so er tað týdningarmikið at feløgini kenna støðuna hjá hvørjum øðrum og vita, hvussu leikur fer. Hetta so at feløgini ikki seta fót fyri hvørjum øðrum í samráðingunum, men alla tíðina virka fyri felags áhugamálunum hjá løntakarunum, so sum viðtøkurnar fyri Fakfelagssamstarvið siga.
Fakfelagssamstarvið


text:
Á triðja sinni varð Norðurlendska Herðaklappið latið í hesi vikuni. Tað er Norrøna Felagið í Føroyum, sum á norðurlandadegnum 23. mars letur henda heiðurin til ein persón, ið hevur gjørt ein serligan innsats fyri at gera vart við Føroyar í Norðurlondum ella við Norðurlond í Føroyum.
Í ár var tað herbúgvandi sviin, Torbjörn Nyström, ið varð heiðraður við einum herðaklappi og einum gávukorti frá Atlantic Airways, upplýsir Norrøna Felagið í Føroyum .
Turid Christophersen, forkvinna í Norrøna Felagnum segði m.a. soleiðis um Torbjörn:
"Torbjörn er eitt av hesum sjáldsomu menniskjum, sum alla tíðina er úti um seg og fær ting at henda rundan um seg. Hetta hava limirnir í felagnum fyri svenskarar í Føroyum stóra gleði av, og ikki minst eisini limirnir í felagsskapinum Samfundet Sverige-Färöarna, har Torbjörn er ein av undangongufólkunum, hóast hann ikki longur býr í Svøríki, har felagsskapurin hevur sítt høvuðsvirki.
Tað, sum vit í dag lata eitt blómutyssi og herðaklapp fyri, er arbeiðið, sum Torbjörn hevur gjørt fyri at fáa til vega eina svensk-føroyska orðabók. Hann er ikki heilt einsamallur um hetta. Nanna Hermansson, ein fyrimyndarlig undangongukvinna í Samfundet Sverige-Färöarna og ein føroyavinur fram um nógv onnur, eigur eisini sín part av herðaklappinum, sum vit í dag geva Torbjörn.
Torbjörn og Nanna hava nærum einsamøll arbeitt fyrimyndarliga hesi seinastu árini við at fyrireika og vísa á møguleikar fyri at byggja upp eina orðabók, har møguleiki verður hjá øllum at leita sær forstáilsi millum føroyskt og svenskt mál. Arbeiðið er nærum sjálvboðið, tað er viljin og hugurin til at gera nakað munagott fyri felagsskapin, ið drívur verkið.
Sum vit hava skilt, er arbeiðið komið so mikið langt, at tað í nærmæstu framtíð er búgvið at verða latið leyst, og tað verður gjørt á stóra netgrundaða orðabókafelagsskapinum hjá Sprotanum, sum vit øll hava so ómetaliga stóra gleði av."
Hetta er triðja árið, at Norrøna Felagið gevur eitt herðaklapp. Fyri tveimum árum síðan heiðraðu vit útvarpsmannin Ragnar A. Jacobsen fyri hansara framfýsna arbeiða at breiða út norðurlendskan tónleik, og í fjør heiðraðu vit kokkin Leif Sørensen fyri hansara undangonguarbeiði fyri at menna og altjóðagera føroyska matmentan.


text:
Í sambandi við altjóða krabbameinsdagin, sum var í gjár 4. februar, hevur altjóða heilsustovnurin WHO gjørt eina frágreiðing, har dentur verður lagdur á týdningin av at staðfesta sjúkuna so tíðliga sum gjørligt, so fólk kunnu koma í viðgerð so skjótt sum til ber og harvið fáa betri útlit til at basa sjúkuni.
- At staðfesta krabba seint, tá tað ikki í sama mun ber til at veita viðgerð, dømir nógv fólk til óneyðuga pínu og deyða, sigur Etienne Krug frá WHO, sum er serfrøðingur í kroniskum sjúkum og krabbameini.
Hann sigur, at serliga í sambandi við bróstkrabba, lívmóðurhálskrabba og tarmkrabba kann tað at fáa staðfest sjúkuna tíðliga og koma í viðgerð fáa fleiri fólk at yvirliva sjúkuna, samstundis sum útreiðslur av viðgerð høvdu minkað.
- At staðfesta krabba tíðliga minkar munandi um fíggjarligu ávirkanina av sjúkuni. Ikki bert tí útreiðslurnar av viðgerð minka, men eisini tí fólk kunnu halda fram við at arbeiða og forsyrgja sínum familjum, um tey koma í viðgerð í góðari tíð, sigur Krug.
Frágreiðingin hjá WHO staðfestir, at krabbamein er atvold til næstan sætta hvørt andlát um allan heimin. Hvørt ár fáa meir enn 14 milliónir fólk staðfest krabbamein, og mett verður, at í 2030 verður hetta talið komið upp á 21 milliónir. Og hvørt ár doyggja umleið 8,8 milliónir fólk av krabbameinssjúku.
WHO ásannar, at avbjóðingin er størst í fátæku londunum, har umstøðurnar at staðfesta og viðgera krabbamein eru verri enn í framkomnu londunum. Stovnurin vísir eisini á týdningin av, at fólk fáa fíggjarliga hjálp til at fara í viðgerð, tí ofta er tað kostnaðurin av viðgerð, sum fær fólk at aftra seg við at fara til lækna.
Kelda: Reuters


text:
Sambært heimasíðuni hjá Tórshavnar Kommunu hevur listakvinnan Guðrið Poulsen vunnið kappingina um eina standmynd í Gundadali. Guðrið Poulsen er limur í felagnum Føroysk Myndlistafólk. 600.000,- krónur eru settar av til verkið.
"Í sambandi við útbjóðingina at gera listaverk á økinum uttan fyri FIMI komu 14 uppskot inn. Listabólkurin hevur ímillum innkomnu verkini valt verkið Himmalspegilin, sum listakvinnan Guðrið Poulsen hevur gjørt.
Listaverkið er eitt horisontalt verk, umleið 8 m. í tvørmát, úr hondgjørdum svørtum sementflísum, har keramiskir formar eru stoyptir niðurí, í høvuðsheitum kringlutir í skapi, í ymiskum litum og frábrigdum. Í ávísum flísum er ljós lagt niðurí. Um dagin virka ljósini sum partur av ornamentikkinum, og um kvøldið lýsir túnið sum himmalspegil av smáum veikum vetrarstjørnum.
Listaverkið er við til at skapa og samansjóða virksemið og umhvørvið hjá teimum, ið ferðast har um leiðir. Endurtiknu kringlutu skapini, sum eru niðurfeld í listaverkið, skapa ein forvitnisligan dynamikk, og verkið bjóðar bæði til hvíld og rørslu. Himmalspegilin vendir sær til tey virknu og bjóðar til interaktión, sum í sjálvum sær í symbolum snýr seg um rørslu og gleði við at íðka og njóta fimi."
Viðgerðartíðin hjá hesum uppskoti hevur verið óvanliga long, útivið 3 mánaðir, men nú hevur Listafólkurin hjá Tórshavnar Kommunu bestemmað seg. Vit ynskja Guðrið Poulsen tillukku við uppgávuni, har hennara áhugaverda uppskot er tikið framum uppskot hjá m.ø. Tróndi Patursson, Brandi Patursson og Bjørn Nørgaard http://www.google.dk/images?hl=fo&q=Bj%C3%B8rn%20N%C3%B8rgaard&um=1&ie=UTF-8&source=og&sa=N&tab=wi&biw=1260&bih=837 Vit síggja fram til framsýningina, sum vit ætla at lýsa og viðgera í æsir, eins og vit síggja fram til kjakið, ið óivað kemur í kjalarvørrinum á hesi avgerð Listabólksins.
(KP)


text:
Undir heitinum "Lívið hevur litir" skipar MBF fríggjadagin 20. mai frá kl. 12:30 til 15:30 fyri ráðstevnu í Norðurlandahúsinum. Hendan dagin fara vit at fagna 35 árunum, sum MBF hevur verið virkið. Limafeløgini í MBF fara hendan dagin at hava upplýsandi tilfar úti í forhøllini og møguleiki verður eisini fyri práti.
Eisini er tað við gleði, at MBF á 35 ára degnum bjóðar til framløgu av nýggjari bók, sum er upplýsandi tilfari til føroyingar um ST sáttmálan um rættindi hjá einstaklingum, ið bera brek. Hetta er úrslit av samstarvi millum Edward Fuglø, listamann, Jastrid Gullaksen, Grafia, og Ásu Olsen, aðalskrivara, og Tóru við Keldu, forkvinnu, í MBF. Bókin verður ókeypis, og er ætlað børnum og vaksnum at lesa í felag. Vónandi fer bókin at kveikja áhugan hjá føroyingum sum heild fyri rættindum teirra, ið bera brek.
Tiltakið er alment og ókeypis.
Á skránni fyri dagin verður:
Kl.12:30 Forkvinnan bjóðar vælkomin
Kl. 12.35 Fráfarnar forkvinnur/formaður
- Ása Ellefsen (1981-1984)
- Trygvi Jacobsen (1984-1985)
- Margreta Næss (1985-1994)
- Doris Hansen (1994-2002)
- Marjun Sigurðsdóttir (2002-2004)
- Anna Suffía Durhuus, dagligur leiðari (2002-2012)
- Leila Solmunde (2004-2012)
- Carita Bjørklund (2012-2014)
Kl. 12:45 Ása Olsen, MBF søgan frá 2011 til í dag
Kl. 13:00 Tónleikur við M. C. Restorff
Kl. 13:10 Rigmor Dam, MMR, og Eyðgunn Samuelsen, AMR:
Hvørja ætlan hevur tú fyri brekøkið komandi árini?
Kl. 13:20 Lívið hevur litir - Tóra við Keldu
KL. 13:50 Steðgur
Kl. 14:20 Tónleikur við Lenu Anderssen
Kl. 14:30 Suni úr Hørg - Gerandisdagurin sum blindur
Kl. 14:40 Kristianna Sjóvará - Gerandisdagurin við sclerose
Kl. 14:50 Bárður Persson - Gerandisdagur eftir tunglyndi
Kl. 15:00 Katrin Dagbjartsdóttir - Avbjóðingar og møguleikar fyri tey, ið bera brek
Kl. 15:15 Ása og Tóra spyrja, hvat nú? LUKKA - bókaframløga
Øll eru hjartaliga vælkomin!


text:
Marius Olsen í Steinprenti/
At sjálvt elasmáar myndir kunnu tykjast risastór listaverk, kann staðfestast, tá tú sært eina 13 x 10 cm lítla kvinnulýsing hjá Mariusi Olsen. Kvinnan, ið er djúpt reyð og føgur við tjúkkari reyðari flættu, er sett inn eitt grágrønligt rundbogarúm við fínligari ljósareyðari og ljósagrønari ornamentering rundanum. Myndevnið er gamaldags, romantiskt, men samansetta myndalaðingin er spildurnýggj. Allar myndirnar, sum Marius Olsen sýnir fram í Steinprenti komandi mánaðan eru nýggjar. Talan er um 23 prent í ymsum tøknum - har eru linoprent, etjingar, træprent, samansett tøkni, men tað mesta er steinprent. Í myndunum hjá Mariusi Olsen er myrkrið ikki bara svart. Myrkrið er ikki eintýðugt. Myrkrið er kvirt við ljóðum, tað er bleytt við hvøssum kantum, tað flykrar, tað flákrar í gyltum litum. Myrkrið er reytt, myrkrið er blátt, myrkrið er gult og tá allir litirnir verða lagdir omaná hvønn annan lag oman á lag, mynda teir margtýtt myrkur. Ofta hómast ein glotti í skýmingini. Ein tendraður svávulpinnur lýsir rúmið upp við gulum og bláum ljósfarrum. Úr húsagluggunum skínur inniljósið hugfarsliga út í náttina, og onkrastaðni savnast ljósið kámliga í eini spegling av einari lampu í myndini. Speglingar, skuggar og myndir í myndini skapa iva um ta ítøkiligu rúmdina, og ofta eru myndirnar hjá Mariusi Olsen soleiðis háttaðar, at tær í størri mun spyrja enn svara. Í einum landslagi sæst ein strikukota, sum eitt sindur speiskliga spyr, hvussu landslagið skal skrásetast. Tað tjóðskaparliga hevur stóran týdning fyri listamannin. Í teirri nú klassisku myndini Flaggstong, sum Marius Olsen gjørdi í 1994, sæst frustratión yvir føroyska húsagangin og mannminkandi viðferðina, sum føroyingar fingu í hesum sambandi. Dygdin í myndini kemur av hennara fleirtýdni. Vit síggja eina bygd og miðskeiðis eina flaggstong, har sum flaggið átti at verið er eitt tómrúm. Kring bygdalýsingina er ein rammi av fløggum, sum vísir á ymiskar møguleikar fyri tjóðskaparligum samleika. Tað danska flaggið er ein møguleiki, EU ein annar, men mitt í rokanum eru eisini fløgg frá farnum samfelagum og ríkjum, t.d. triðja ríkinum og tá gerst myndin av álvara speisk. Hetta interaktiva eyðkennið, sum setur áskoðaran í gongd við at hugsa, er afturvendandi í gløggu myndunum hjá Mariusi Olsen, sum tó eisini hava eina meira sansaliga, ekspressiva síðu, har listamaðurin heilt einfalt gleðist um náttúru og kvinnuligan vakurleika. Marius Olsen hevur arbeitt í Steinprenti í fýra vikur og hann hevur fingið nakrar myndir burturúr, sum bæði víkja frá og eru líkar eldri myndum. Tað sæst greidliga, at listamaðurin eksperimenterar og støðugt setur sær sjálvum avbjóðingar, eisini tøkniliga sæð. Framsýningin letur upp í Steinprenti leygardagin 28.februar kl.15-17 og øll eru hjartaliga vælkomin.


text:
Eg gleði meg so øgiliga nógv til í kvøld, tá eg endiliga sleppi at hoyra Eivør & Ginman After Dark, ið er ein tannn mest forvitnisliga tónleikaupplivingin, sum vit hava kunna uppliva her heima í fleiri ár, í øllum førum á papírinum.
Eg havi verið fjeppari av Lennart Ginman, síðan eg á Roskilde 1998 fyrstu ferð upplivdi hann saman við Sort Sol sangaranum Steen Jørgensen í bólkinum Ginman/Jørgensen. Hesin laid back elctro/jazz/triphop bólkurin telist í mínari verð millum allar bestu donsku tónleikabólkar gjøgnum tíðina.
Teirra fyrsta fløga vann eisini væl uppiborið heiðurin sum ársins besta danska útgáva, tað árið hon varð útgivin.
Eg slapp eisini at uppliva bólkin tá hann við úrvalssangarum og leikarum spældi rokksjónleikin Snedronningen á Østre Gasværk í Keypmannahavn, ein stór uppliving, ið eisni gjørdist til eina fína fløgu.
Nú verður so møguligt, at uppliva hendan úrmælingin saman við okkara egna sangúrmælingi Eivør Pálsdóttir, tað kann illa blíva annað enn fantastiskt. Eg viðmæli øllum at skunda sær at fáa atgongumerki.
Um tit ikki fáa farið, so kunnu tit hoyra mítt ummæli í útvarpinum mánamorgunin kl. 10.


text:
Sjálv ástøðisroyndin (teoriroyndin) gongur soleiðis fyri seg, at tú skalt klikkja teg gjøgnum eina røð av spurningum, serliga ferðsluspurningar sæddir frá føraraplássinum.
Tú skalt bara taka støðu og svara tí, tú sært á myndini, uttan so at beinleiðis verður spurt um annað. Upplýst verður, hvussu skjótt, tú koyrir, ella hvagar tú skalt. Síðan kemur ein spurningur um, hvussu tú ætlar at halda fram, hvat tú ætlar at gera, ella hvørjum tú skalt serliga ansa eftir. Onnur sløg av spurningum kunnu eisini koma fyri.
Ástøðisroyndin (Teoriroyndin) umfatar 25 myndir, har tú skalt svara einari røð av spurningum við upp til fýra svarmøguleikum til hvørja mynd.
Tú kanst í mesta lagi svara 5 av 25 spurningum galið, um tú skalt standa royndina.
1 skeivur krossur í einari mynd ella 4 skeivir krossar í somu mynd telja tað sama.
Gevið gætur: Minst til at hava alt við. Tú verður burturvíst/ur, um hetta manglar:
Minst til at hava við:
Omanfyristandandi er ikki galdandi fyri endurtøku -og eftiransandi.


text:
Unga Tjóðveldið skipaði í 26. november fyri øðrum og seinasta uppstillingarfundi felagsins. Fundurin varð hildin á Landsbókasavninum, og á skránni var uppstilling til komandi løgtingsval
Høgni Hoydal, formaður Tjóðveldis, greiddi frá um týdningin av virknum ungdómspolitikkarum og ungum uppstillaðum og innvaldum umboðum. Eftir framløguna var orðaskifti.
Seinni partur av fundinum varð sjálv uppstillingin. Á fyrsta uppstillingarfundi vóru tvey ung vald á listan, og av tí at ongin annar valdi at bjóða seg fram hesuferð, blivu hesi bæði staðfest sum valevni, og eru sostatt fyrsu valevnini, ið eru góðkend at bjóða seg fram til komandi løgtingsval – í hesum føri á lista E.
Talan er um 18-ára gomlu Kristinu Heðinsdóttir Clementsen, ið gongur á 3. árið í Hoydølum, og 20-ára gamla Tór Marna Weihe, ið dagliga starvast sum ungdómskundaráðgevi í Eik – búsitandi ávíkavist í Hoyvík og Tórshavn.
”Jú, tað er ikki frítt fyri, at mann verður eitt sindur errin av, at verða valdur at stilla upp vegna felagið”, segði Tór Marni Weihe eftir fundin. Hann legði dent á, at tað er stak umráðandi, at ung fáa ein rødd á tingi, og at hann er glaður fyri, at Høgni Hoydal í síni framløgu staðfesti, at umboðini hjá Unga Tjóðveldinum ”ikki skulu enda sum Hanus Samró”, ið lovaði ungum gull og grønar skógir, men síðani lítið og onki hevur avrikað í Løgtinginum vegna ungdómin.
Kristina var eisini spent. ”Tað er ikki nøkur løtt avgerð at taka, at bjóða seg fram til eitt løgtingsval. Ein bjóðar seg jú fram at stjórna landinum vegna Føroya fólk, og tað er stór ábyrgd at taka á seg.” Hon legði dent á, umboðini hjá Unga Tjóðveldinum sjálvsagt fara at leggja stóran dent á ungdómsmál, men at umboðini eisini fara at taka fram onnur týdningarmikil mál, eitt nú sosialpolitikkin, ið sitandi samgonga als ikki hevur raðfest, og so fiskivinnupolitikkin, ið kanska ikki er so áhugaverdur at lurta eftir sum ungur, men sum er altavgerandi fyri okkara búskap.
Bæði vóru tey samd um, at fyrsta stigið verður at seta seg niður við limum felagsins at orða politisk mál og skifta orð við limirnar um valdystin.
Unga Tjóðveldið


text:
Sunday, June 2, 2013
Marius Olsen fyllir 50
Í dag fyllir listamaðurin, framúrskarandi grafikarin, Marius Olsen fimti ár. Hansara tekniska yvirlegni er so sannførandi, at hann fær framt sínar listarligu ætlanir í verki júst sum hann ætlaði frammanundan og tað er ikki hissini, tí listarliga verkætlanin hjá Mariusi Olsen er serstakliga ambitiøs. Umframt at vera handverkari av Guðs náði við víðopnum eygum fyri fantastiska vakurleikanum í skaparaverkinum, antin talan er um eitt tignarligt fjallaskap ella ein bleytan hárlokk, er Marius Olsen ein intellektuellur myndlistamaður og tað er heldur sjáldsamt um okkara leiðir. Hansara myndir seta sær sjálvum og áskoðaranum spurningar og aktivera okkum, sum hyggja, og tær eru ongantíð eintýðugar. Tí eydnaðist tað listamanninum í 1994 at gera eitt politiskt listaverk, ið tó at tað er sprottið úr krepputíðum, er leyst frá tíð og stað eins og ein sannur klassikari. Myndin, sum eitur Flaggstong, setur spurningin um hvønn tjóðskaparligan samleika vit vilja hava og hvør áskoðari sleppur at gera sítt heilt egna val, tá vit í huganum kunnu seta antin merkið, dannebrog ella nazistaflaggið í húnar hátt.
(KP)
Posted by Listin at 2:29 PM
Labels: KP


text:
Innskriving av næmingum í forskúla skúlaárið 2015/2016 verður í skúlanum á Glyvrum týsdagin 24. feb. 2015 millum klokkan 16.00 og 18.00. Havið dóps- ella navnaseðil við.
23.02.2015
Forskúlin – innskriving
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Vit kenna øll angan av ull, røstum, einum hjalli, flakavirki og ikki minst angan frá nýbakstri. Føroyar eru júst nú serliga kendar fyri luktin av røstum, tara, og skerpikjøti, eftir at Koks hevur fingið eina Michelin-stjørnu. Men hvat angar heimið hjá okkum veruliga av? Og hava vit ein serligan anga í Føroyum?
Í desember breiður seg ein serligur dámur yvir heimið hjá teimum flestu. Appilsin við nellikum, brúnakaka, kanel, (brendar)mandlir og rosinir. Alt er kryddað við hita og hugna.
Hesin angin vekir minn


text:
Løgtingið aftur til arbeiðis
Løgtingið varð sett á ólavsøku, tá ið løgmaður helt ólavsøkurøðuna. Í ólavsøkur...
Metnógv ferðafólk flugu við Atlantsflog í juli
Ferðafólkatølini hjá Atlantic Airways settu met í juli, tá fleiri enn 42.750...
Vit skulu rinda fyri fingramerki í passum
Fingramerkið er vorðið partur av passum, ið verða útskrivað í Føroyum. Tá ið tú...
Annita fer neyvan á Fólkating - helst fer Óluva Klettskarð
Hvør fer nú í Fólkatingið fyri Tjóðveldi?Tað er spurningurin, eftir at fólkati...


text:
Bæði í 2008 og kanska serliga í september í 2011 var Smyril Line bara nakrar fáar fjórðingar frá at fara av knóranum. Eftir at tað almenna setti fleiri pengar í felagið í 2008, hilnaðust 2009 og 2010 kortini somikið illa, at neyðugt var at styrkja bæði gjaldføris- og kapitalgrundarlagið hjá felagnum aftur. Tann 21. september bað landsstýrið Løgtingið tí um heimild at niðurskriva almenna partapeningin í Smyril Line, samstundis sum aðrir íleggjarar skuldu kunna tekna nýggjan partapening. Bjargingarætl
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Yvirgangsálopið í Noregi 2011
22. juli í 2011 kemur at standa sum tann svartasti dagurin í norsku søguni síðan Seinna heimsbardaga. Norsku myndugleikarnir hava váttað, at bumbuspreingingin í miðbýnum í Oslo og skotálopið á oynni Utøya hava kravt 77 mannalív [1]. Sjey doyðu av spreingingini í Oslo, og 68 doyðu á Utøya, har ungdómslimir hjá Arbeiðaraflokkinum hildu eitt tiltak. Í minsta lagi 98 fólk eru særd. "Tað var við skelki og stórari sorg, at vit frættu um bumbuálopið í Oslo", skrivar løgmaður til Stoltenberg.
Allar gitingarnar um altjóða yvirgang frá víðgongdum bólkum úr Mið- ella Fjareystri tagnaðu, tá norski løgmálaráðharrin Knut Storberget 22. juli kundi vátta, at løgreglan hevði handtikið ein norskan ríkisborgara við etniskum norskum uppruna. Sjónarváttar á Utøya høvdu longu tá sagt, at tað var ein høgur ljósur maður, sum tosaði eina dialekt frá eystlandsøkinum, ella eina dialekt sum kom frá Oslo ella onkrastaðni kring norska høvuðsstaðin.
Noreg er rakt av einari nasjonalari vanlukku, segði Jens Stoltenberg, forsætisráðharri, tá greiða fekst á, at í øllum førum 76 fólk høvdu mist lívið, og nógv tíggjutals vóru skadd í teimum báðum álopunum á stjórnarbygningarnar í Oslo og ungdómsleguna á Utøya. Erna Solberg, leiðari í borgarliga flokkinum Høyre, segði við NRK 23. juli, at hetta er ein vanlukka, sum rakar øll í Noregi. Hon vísti á, at tey 68 dripnu á Utøya umboðaðu framtíðina í norskum politikki, og at eitt heilt ættarlið í norskum politikki kemur at hava hendan ræðuleikan við sær.
Higartil hava yvir 1,3 mió. persónar teknað seg í bólkin á Facebook "Tenn et lys for de døde og skadde etter tragedien i Oslo og Utøya" [2].
Innihaldsyvirlit
Stjórnarbygningarnir í Oslo[rætta | rætta wikitekst]
- Nú er talið á deyðum og løstaðum hetta:
- 8 deyð
- Umleið 30 løstað - hava verið ella eru til viðgerðar á sjúkrahúsi. Støðan er lívshóttandi hjá eini 9-10 av teimum
- Harafturat eru fleiri persónar ikki afturíafturkomnir.
Utøya[rætta | rætta wikitekst]
- Nú er talið á deyðum og løstaðum hetta:
- 68 deyð.
- 66 løstað - hava verið ella eru til viðgerðar á sjúkrahúsi. Ikki greitt hvussu støðan er hjá teimum.
- Harafturat eru fleiri persónar ikki afturíafturkomnir.
Utøya er ein klekingardepil fyri norska Javnaðarflokkin, og har hava summarlegur verið fyri ungdómsfelagið hjá Arbeiðaraflokkinum, AUF, í nógv ár havt sínar summarlegur. Á Utøya var ein politisk ungdómslega við ungdómum frá umleið 14 árum og uppeftir, og tey deyðu eru eftir øllum at døma fyri ein stóran part heilt ung. Tað vóru umleið 650 ungdómar niður í 14 ára aldur sum vóru á Utøya fríggjadagin.
Stoltenberg er ein av teimum, sum ofta hevur vitjað á Utøya, har ungdómsfelagið hjá norska Javnaðarflokkinum heldur summarlegur og onnur tiltøk. "Eg havi verið á Utøya hvørt summar síðani 1994. Mítt ungdómsparadís er blivið eitt helviti", segði Jens Stoltenberg í eini røðu 22. juli 2011. Stoltenberg skuldi eftir ætlan vitja á Utøya 23. juli 2011 og halda røðu fyri teimum ungu fólkunum.
Óbrúkt spreingievni eru eisini funnin á Utøya [3].
Tíðarlinja[rætta | rætta wikitekst]
Norska Dagbladet skrivar, at ein gjøgnumgongd av tíðarlinjubi vísir, at Anders Behring Breivik skjeyt tey 85 ungu á Utøya eftir einum tíma, og ikki sum áður upplýst hálvan annan tíma. Sissel Hammer sigur við Dagbladet, at hon skilir, at fólk halda tað vera langa tíð at bíða, men vísir á, at tað tekur tíð at savna mannskapið, fáa tað í verndarbúnar og vápnað, og so skal tað eisini náa at koma fram. Sambært Sissel Hammer, politiovasta í Norðrara Buskerud løgregluøki er tíðarskemaið soleiðis:
- 17.27: Boð koma um skot á Utøya til Norðrara Buskerud løgregluøki
- 17.30: Operatiónsmiðstøðin í Oslo løgregluøki fær boð um skot á Utøya
- 17.38: Oslo løgregluøki fær umbøn um hjálp frá Buskerud løgregluøki
- 17.52: Fyrsta løgreglupatruljan kemur til økið – men má bíða eftir skikkaðum báti
- 18.03: Boð um, at bátur er á veg
- 18.09: Servanda deildin hjá Oslo løgregluøki kemur á staðið
- 18.25: Servanda deildin fer á land í Utøya
- 18.27: Drápsmaðurin verður handtikin
Anders Behring Breivik[rætta | rætta wikitekst]
Norskir fjølmiðlar vóru rættiliga skjótir til at seta navn á hópdrápsmannin, sum framdi yvirgangsálopið í Oslo og á Utøya. Tað var tann tá 32 ára gamli norðmaðurin Anders Behring Breivik, sum varð handtikin og skuldsettur fyri at hava framt spreingingina í Oslo og hópdrápini á Utøya [4]. Fleiri útlendskir miðlar nevndu eisini skjótt Breivik sum gerningsmann. Fyrsti miðil við mynd og navni var Verdens Gang, sum legði hetta út um eitt-tíðina 23. juli. Anders Behring Breivik var handtikin á Utøya stutt eftir at tíggjutals fólk á leguni hjá ungmannafelagnum hjá norska Javnaðarflokkinum vórðu skotin og dripin.
Tann tá 32 ára gamli Anders Behring Breivik segðist vera virkin á ytsta høgravonginum í Noregi, og kann hava fingið íblástur frá millum annað Timothy McVeigh, ið tók lívið av 168 fólkum, tá hann sprongdi bumbur í Oklahoma City tann 19. apríl 1995. McVeigh bleiv dømdur til deyða og er avrættaður. Breivik legði í níggju ár ætlanir um álopini. Maðurin var ikki kendur av løgregluni og var ikki fyrr dømdur fyri nakað álvarsligt.
Sambært NRK hevði tann 32 ára gamli norðmaðurin tilknýti til landbúnaðin og dámdi væl at veiða. NRK segði, at maðurin hevði tilknýti til landbúnaðin, og at hann á tann hátt hevur havt atgongd til kunstøð, ið kundi vera grundarlagið undir risabumbuni sum brast millum stjórnarbygningarnar í Oslo. Til samanbering kann sigast, at bumban, sum fyri nú fleiri árum síðani sprongdi amerikansku ambassaduna í Kenja í luftina, var framleidd úr 12 tonsum av kunsttøðum, og sama tilfar varð eisini nýtt til bumbuatsóknina í Oklahoma. Automatvápnini sum hann brúkti kann hann hava fingið hendur á gjøgnum síni áhugamál fyri at veiða. Tann 32 ára gamle Breivik skal vera virkin í tí víðgongda høgraumhvørvinum í Noregi, og hann eigur tvey vápn sum eru skrásett í hansara navni.
Síðani kom fram at hann hevur havt bústað á tí sum norðmenn kalla "beste vestkant" í Oslo. Í hesum liggur at hann hevur bústað í tí partinum av Oslo har tey mest múgvandi búgva, og har fægst tilflytarar frá økjum uttanfyri Evropa búgva. Breivik var limur í Fremskrittspartiet. Men flokkurin var ikki nóg ekstremistiskur fyri Breivik, so hann meldaði seg úr FrP [5]. Hann er skuldsettur fyri hendingarnar, og skuldsetingin er terror, sum í mesta lagi kann geva 21 ára fongsul.
Breivik er ímóti tilflyting og at fólkasløg búga saman. Her er nakað av tí hann hevur skrivað um á Document.no. Anders Behring Breivik hevur hildið seg kúrran seinastu mánaðirnar, men á Twitter síni hevur hann skrivað, at "ein við sannføring kann útynna meira, enn 100 000 við áhuga". Sambært verjanum segði drápsmaðurin, at tað var ræðuligt, men neyðugt, sum hann gjørdi [6].
Higartil hevur stóri spurningurin verið, um Breivik, var einsamallur um illgerðina ella ikki. Sjálvur sigur hann, at hann var einsamallur [7], men løgreglan arbeiðir av kraft upp á at eftirkanna um hann sigur satt ella ikki. Fleiri av teimum, sum sluppu av politisku ungdómsleguni á Utøya við lívinum, hava greitt frá, at tað var ikki bara ein maður, sum skeyt.
Manifest[rætta | rætta wikitekst]
Í manifestinum, ið Breivik kallar: "2083 - A European Declaration of Independence", greiðir Breivik frá, hvussu ætlanir sínar skulu gjøgnumførast, og at hann kennir seg sum ein krossfara [8]. Seinastu síðurnar í manifestinum er ein dagbók yvir seinastu dagarnar fram til álopið. Eitt dømi um hetta er um fríggjadagin 7. juli í 2011, tá hann skrivar um grannan hjá sær: "So leingi hann sníkir seg á mína ogn, so fer hann at forsinka mær heilt nógv, tí verði eg noyddur til at seta eyka trygdartiltøk í verk". Mánadagur 18. juli 2011: "Innara løðingin er liðug. Havi lastað vørubilin. Eri móður! Men ein góð venjing". Manifestið endar við tekstinum: "Eg haldi, at hetta er mítt seinasta innlegg. Tað er nú 22. juli 2011, og klokkan 12.51".
Føroyar[rætta | rætta wikitekst]
Kaj Leo Holm Johannesen, løgmaður hevur sent norsku stjórnini samkensluskriv eftir ræðuligu hendingarnar í Oslo:
"Til statsminister Jens Stoltenberg og det norske folk
På vegne av det færøyske folk og regjering vil jeg uttrykke vår hjerteligste medfølelse i denne forferdelige situasjon. Det var med sjokk og stor sorg, at vi hørte om bombeangrepet i Oslo i dag.
Færøyinger har et nært og godt venskap med Norge og nordmenn, og denne tragiske hendelse berører oss dypt. Våre tanker er med de omkomne, skadete og pårørende.
Kaj Leo Holm Johannesen Færøyenes lagmann"
Keldur[rætta | rætta wikitekst]
- ↑ http://www.tv2.no/nyheter/innenriks/krim/en-skadd-etter-utoeyaskyting-doede-paa-sykehus-3545235.html
- ↑ http://www.facebook.com/event.php?eid=244185822272540
- ↑ http://abcnews.go.com/Blotter/oslo-norway-terror-attacks-toll-upped-87-norwegian/story?id=14135844
- ↑ TV2.no
- ↑ http://www.vg.no/nyheter/innenriks/oslobomben/artikkel.php?artid=10080640
- ↑ http://www.aftenposten.no/nyheter/iriks/article4181944.ece
- ↑ http://www.vg.no/nyheter/innenriks/oslobomben/artikkel.php?artid=10080693
- ↑ http://www.aftenposten.no/nyheter/iriks/article4181891.ece


text:
Sverri Egholm
23.04.2017 - 08:25
Kolið er á veg út úr orkuframleiðsluni í Bretlandi. Fyri fyrstu ferð síðani ídnaðarkollveltingina í 1800-talinum, hava bretar klárað seg ígjøgnum eitt heilt samdøgur uttan at brúka kol til framleiðslu av streym.
Tað upplýsir bretsla orkufelagið National Grid, sum kallar tað fyri ein varða í orkuframleiðsluni í landinum, skrivar dr.dk.
Sambært gridwatch.co.uk, sum heldur eyga við orkuframleiðsluni í Bretlandi, kom helvtin av nýtsluni í gjár frá natúrgassi og ein fjórðingur frá kjarnorkuverkum. Restin av orkuni kom millum annað frá vindorku.
At vit hava havt fyrsta arbeiðsdag síðani ídnaðarkollveltingina, har kol ikki hevur verið brúkt, er ein varði í orkuveitingini, sigur Cordi O’Hara, stjóri í National Grid við BBC.
Óhugsandi fyri tíggju árum síðani
Bretska tingið hevur gjørt av, at øll kolorkuverk skulu vera stongd í 2025. Hetta fyri at minka um útlátið, og sambært Hannah Martin frá Greanpeace í Bretlandi er kolfríi dagurin ein góður dagur.
- Fyri tíggju árum síðani hevði tað verið óhugsandi at ikki nýta kol í eitt heilt samdøgur. Og um tíggju ár verður okkara orku nýtsla aftur broytt, sigur hon.


text:
Leygardagin, 4. november, byrjar Vetrarkappingina aftur. Talan er um eina kapping, sum er runt um í Føroyum 8 leygardagar. Fyrsta kappingin er Agnið runt, og tað er lokala felagið Roysnið, ið skipar fyri. Byrjað verður við Tofta skúla kl. 11.00.
Vanliga eru nógvir luttakarar til kappingina Agnið runt, og fyrireikarnir vóna at tað eisini verður soleiðis leygardagin. Øll kunnu luttaka. Tey vaksnu renna allan teinin , 10,3 km, meðan børnini renna 5,0 km. Hesaferð verður skipað fyri kapping í einum ultraveteranbólki, + 65 ár.
Allir luttakarar kunnu skifta í Tofta skúla. Málið er niðanfyri kommunuskrivstovuna hjá Nes kommunu.
Meira kunning fæst á heimasíðuni hjá felagnum fyri frælsan ítrótt, fif.fo.


text:
Bústaðarkontan er ætlað tær millum 18 og 28 ár.
Kontan er ikki tíðarbundin, og einki mark er fyri, hvussu nógv ella nær sett verður inn á kontuna. Eykarenta verður tó bert latin av í mesta lagi kr. 500.000.
Rentan er broytilig. Í løtuni er grundrentan er 0,25 prosent og eykarenta av upp til kr. 500.000 er 0,50 prosent.
Peningurin á Bústaðarkontuni kann brúkast til:
- Sethúsabygging
- Eginpening í sambandi við bústaðarfígging
- Keyp av íbúð, grundstykki ella sethúsum
Peningurin verður útgoldin, tá ið tú skalt brúka peningin til tín bústað. Verður peningurin brúktur til annað, fellur eykarentan aftur til bankan.


text:
Tað hevur verið nógv skrivað og gitt um framtíðina hjá okkara U21-landsliðsleikara Leivur Joensen. Í kvøld hevur hann sett sína undirskrift á ein sáttmála, sum inniber at Kambsdalsbúgvin eisini verður at síggja í reyða ÍF búnanum komandi ár.
Høgri bakkurin, sum hevur ment seg til at vera eina av týdningarmiklastu leikarunum, bæði okkara liði og U21 landsliðnum, hevur skrivað ein eitt ára sáttmála. Leivur hevur, sum tann einasti, spælt allar minuttirnar fyri U21 landsliðið í ár, og var við í 23 dystum, og skeyt hann 3 mál í Effo deildini í ár.
Tilsamans hevur hann leikt 72 dystir í fremstu deildini, hóast hann einans er 21 ára gamal, umframt 3 U21 landsdystir.
Vit gleðast um, at Leivur hevur valt barndómsfelagið, og ynskja honum tillukku við sáttmálanum.
Koyr á, ÍF!


text:
LÍVIÐ SUM KRISTIN
Hví virðismetir tú reina tilbiðing?
Jødar í útlegd vórðu lívgaðir av tempulsjónini hjá Ezekieli, tí hon gav teimum vón um, at reina tilbiðingin fór at verða endurreist. Í hesum síðstu døgum er reina tilbiðingin „grundfest á fjallatindunum“, og vit eru millum fólkasløgini, sum streyma hagar. (Es 2:2) Hugsar tú javnan um framíhjárættin at kenna og tæna Jehova?
SIGNINGAR, SUM REIN TILBIÐING HEVUR VIÐ SÆR:
Andaliga føði, sum gevur svar upp á lívsins stóru spurningar, góð ráð og eina trygga vón. – Es 48:17, 18; 65:13; Róm 15:4
Eitt heimsumfatandi brøðralag. – Slm 133:1; Jóh 13:35
Framíhjárættin at vera Guds starvsfelagar í einum nøktandi arbeiði. – Áps 20:35; 1Kor 3:9
Guds frið, sum styrkir okkum í mótgangi. – Flp 4:6, 7
Eina góða samvitsku. – 2Tim 1:3
Gott vinalag við Jehova. – Slm 25:14
Hvussu kann eg vísa, at eg virðismeti reina tilbiðing?


text:
Heimamissiónsforlagið (HMF) gevur út og selur kristiligar bøkur til andliga uppbygging.
Bíbliu-App, við Dahl/Viderø Bíbliuni, til iPhone, iPad og Android snildfonir frá Føroyska Bíbliufelagnum.
Møtir, gudstænastur og onnur kristilig tiltøk. Les meira...
Lýsingarprísir á kristin.fo eru bíligir. Ring ella skriva og fá eitt gott tilboð.
Bønarsíðan: Send tíni bønarevni til Kristin.fo og vit seta tað á hesa síðuna skjótast til ber...
Fundarboð uppi á fjallinum
22.06.2017 - 07:28 - Ásbjørn JacobsenVideoupptøka við Ragnar Ludvig.
Talan snýr seg um tá Jesus andlit til andlits vísti lærisveinunum dýrd og góðsku sína og sannførdi teir um gudgivna vald sítt. Matt. 28, 16 – 18.
[youtube=http://www.youtube.com/watch?v=5iylE1oTbhM]


text:
Sambært kanningini, sum varð almanna kunngjørd í dag, verða vitjanir á sosialu miðlunum i arbeiðstíðini góðtiknar av 68 prosentum av fyritøkunum. Hetta er munandi hækkað í bert fýra ár. Í 2010 var tað bara í lagi á 48 prosentum av fyritøkunum.
Talið av fyritøkum, sum hava orðað etiskar leiðreglur fyri, hvussu starvsfólk kunnu nýta sosialu miðlarnar, er sama tíðarskeið meira enn tvífaldað – úr 18 prosentum av fyritøkunum í 2010 til 41 prosent í 2014.
Leiðsluráðgevi hjá Lederne, Helle Bruun Madsen, heldur, at talan er um eina sjálvsagda gongd.
“Tølini undirstrika, at fyritøkurnar av álvara hava tikið sosialu miðlarnar til sín. Fyrr vórðu sosialir miðlar – serliga Facebook – kallað tíðartjóvur og nakað, sum hótti KT-trygdina hjá fyritøkunum. Soleiðis er tað tíbetur ikki longur. Tað er ógvuliga logiskt, at tað samstundis hendir ein hækking í talinum á fyritøkum, sum gera etiskar leiðreglur fyri starvsfólkanýtsluna av hesum nýggju miðlum. Hetta vísir, at fyritøkurnar taka støðu, og at tær átaka sær leiðsluábyrgdina,” sigur Helle Bruun Madsen.
Hon leggur dent á, at niðurskrivaðar reglur ikki altíð eru neyðugar. “Tað týdningarmesta er, at leiðararnir í fyritøkunum seta seg inn í og hava eina støðu til teir møguleikar og vandar, sum standast av at ferðast á sosialu miðlunum. Ofta klára starvsfólkini sjálvi at stýra frælsinum á ein skilagóðan og ábyrgdarfullan hátt – uttan at tíðarnýtslan vindur uppá seg og uttan at uppføra seg ábyrgdarleyst í cyberspace.”
“Leiðreglur koma ofta aftaná eina ella fleiri ítøkiligar hendingar, har ein ella fleiri starvsfólk eru farin ov langt. Eg mæli til, at fyritøkurnar taka støðu, áðrenn hetta hendir, tí so slepst sum oftast heilt undan reglum,” sigur Helle Bruun Madsen.
Kanningin er gjørt saman við greiningarfyritøkuni YouGov og er grundað á svar frá 1.594 leiðarum.
Kelda: lederne.dk


text:
3. PARTUR
Hvussu tit kunnu loysa trupulleikar
’Havið brennandi kærleika hvørt til annað, tí kærleikin fjalir fjøld synda.’ — 1 Pætur 4:8
Fyrr ella seinni fara ymiskir trupulleikar at stinga seg upp í tykkara hjúnalagi. Teir kunnu standast av, at tit hava ymiska bakgrund, ymiskan hugsanarhátt og ymiskar kenslur. Trupulleikar kunnu eisini standast av umstøðum, sum tit ikki hava ávirkan á, og av óvæntaðum hendingum.
Tað kann vera freistandi at lata eyguni aftur fyri veruleikanum, men Bíblian mælir okkum til at gera nakað við okkara trupulleikar. (Matteus 5:23, 24) Tit loysa trupulleikarnar best við at fylgja bíbilskum meginreglum.
1 TOSIÐ UM TRUPULLEIKAN
BÍBLIAN SIGUR: „At tala hevur tíð sína.“ (Prædikarin 3:1, 7) Gevið tykkum stundir at tosa um trupulleikan. Sig ærliga, hvussu tú hevur tað, og hvat tú heldur um málið. ’Tala sannleika’ við hjúnafelagan. (Efesusbrævið 4:25) Sjálvt tá ið málið vekur sterkar kenslur, mugu tit standa ímóti freistingini at skeldast. Eitt milt svar kann forða fyri, at tað, sum átti at verið ein vanlig samrøða, endar við klandri. — Orðtøkini 15:4; 26:20.
Sjálvt um tit eru ósamd, mugu tit tosa vinaliga saman og ikki gloyma at vísa hvør øðrum kærleika og virðing. (Kolossebrævið 4:6) Roynið at loysa trupulleikan sum skjótast, og haldið ikki uppat at tosa saman. — Efesusbrævið 4:26.
ROYN HETTA:
Vel eina hóskandi løtu at tosa um trupulleikan
Lurta og brót ikki hin av, hóast tað kann vera freistandi. Tú skalt nokk sleppa framat
2 LURTA OG FÁ FATUR Í MEININGINI
BÍBLIAN SIGUR: ’Verið hjartaliga eym hvør við annan. Kappist um at vísa hvør øðrum heiður.’ (Rómbrævið 12:10) Tað hevur stóran týdning, hvussu tú lurtar. Royn at skilja, hvat hjúnafelagin meinar, og ver ’samlíðandi og eyðmjúkur’. (1 Pætur 3:8; Jákup 1:19) Tú mást ikki bara látast at lurta. Legg um møguligt tað til síðis, sum tú ert í holt við, og gev hjúnafelaga tínum fullan ans, ella spyr um tit kunnu tosa um tað seinni. Hugsar tú um hjúnafelaga tín sum ein viðleikara heldur enn ein mótleikara, verður tú ikki skjótur at taka nakað illa upp. — Prædikarin 7:9.
ROYN HETTA:
Lurta við opnum sinni, eisini hóast tær ikki dámar tað, ið tú hoyrir
Royn at skilja boðskapin í tí, sum verður sagt. Legg til merkis kropsmálið og tónalagið
3 GERIÐ, SUM TIT HAVA SETT TYKKUM FYRI
BÍBLIAN SIGUR: „Av øllum møðsomum arbeiði vinst okkurt, men tómt tos voldir einki uttan tap.“ (Orðtøkini 14:23) At koma ásamt um eina góða loysn er ikki nóg mikið. Tit mugu eisini gera, sum tit hava sett tykkum fyri. Tað krevur kanska, at tit mugu leggja nógva orku í, men tað er stríðið vert. (Orðtøkini 10:4) Arbeiða tit sum eitt toymi, fáa tit „góða løn“ fyri tykkara stríð. — Prædikarin 4:9.
ROYNIÐ HETTA:
Gerið av, hvørji ítøkilig stig tit hvør sær skulu taka fyri at loysa trupulleikan
Eftirmetið av og á, hvussu tað gongur


text:
Hví dagføra hjúnabandslógina?
Eitt av høvuðsendamálinum hjá rørsluni LGBT Føroyar er, at allir borgarar skulu hava somu rættindi óansæð kynsliga ábending, soleiðis at hinskynd, samkynd, tvíkynd og transpersónar verða javnsett, og eru líka fyri lógini.
Vit eru ikki áhugaði at fáa serlógir, men vilja gerast partur av tí lóggávu sum er. Vit eru ikki áhugaði í eini serlóg um skrásett parlag – hetta er 90’araligt, nú eru vit í 10’unum, og í dag finnast betri loysnir, sum gera øll líka fyri lógini. Ein dagførd hjúnabóndslóg er ein fortreyt fyri at javnseta okkum við aðrar borgarar í landinum.
Hetta kann lættliga gerast og krevur bert smábroytingar í teimum báðum lógunum, sum eru á hjúnarbandsøkinum í Føroyum í dag. Lógirnar, sum eru ávíkavist frá 1925 og 1928, eru danskar, tí familju og arvarættur er danskt málsøki . Fyri at broyta lógina, krevst tískil, at fólkatingið eisini samtykkir tær, men hetta er ikki ein trupulleiki í dag, tí danska stjórnin arbeiðir við at javnseta samkynd og hinskynd í teirra hjúnabandslóg. Hin mátin, og sum Grønland í løtuni er í ferð við at gera, er at yvirtaka málsøki, og so er tað bara løgtingið, sum skal samtykkja lógina. Hetta var tað tekniska, nú fara vit aftur til innihaldsliga partin.
Ístaðin fyri at hjúnarbandlógin í dag bert umfatar mann og kvinnu, krevja vit, at hon verður meira rúmlig og eisini umfatar tvey av sama kyni. Henda broyting er framd í flestu av okkara grannalondum og aðrastaðni við. Ístaðin fyri at hjúnarbandið er millum mann og kvinnu verður tí ásett, at hjúnarbandið er millum tvey fólk.
Javnsetan av samkyndum og hinskyndum í hjúnabandslógini er IKKI eitt etiskt mál, tað snýr seg um borgarlig rættindi, og tí halda vit ikki, at flokkar skulu goyma seg aftanfyri, at hvør einstakur politikari er frítt settur í hesum máli. Javnsetan í hjúnarbandslógini er at tryggja øllum borgarliga rættindi, tí eiga flokkarnar at taka støðu.
Javnsetan av samkyndum og hinskyndum í hjúnabandlógini merkir heldur ikki, at kirkjur og samkomur skulu tvingast at gifta tvey av sama kyni. Vit mæla til, at tað verður ásett í hjunabandslógini at kirkjan og samkomur sjálvar avgera, um tey vilja gifta tvey av sama kyni.


text:
Ókeypis bussferð til oddabrakið
Kom við til Eiðis og stuðla KÍ-kvinnunum, tá tær spæla móti EB/Str/Skála um FM-heitið leygardagin.
Heimsins bestu KÍ-kvinnur kunnu leygardagin vinna føroyameistaraheitið fyri 18. ferð á rað, og tær hava uppiborið fullan stuðul av áskoðaraplássunum. Tí skipar Klaksvíkar kommuna fyri ókeypis bussferð til dystin á Eiði leygardagin.
- Kvinnurnar eru sigursvandar, og tær hava gjørt okkum stóran heiður við øllum sínum meistaraheitum og sigrum. Men nú hava tær ryggin móti múrinum, tí vinna tær ikki dystin, so verður felagsliðið úr Sundalagnum og av Skála føroyameistari í staðin, so eg vóni, at nógv koma við til Eiðis og stuðla teimum í hesum avgerandi dystinum, sigur Jógvan Skorheim, borgarstjóri.
Bussarnir fara úr Klaksvík kl. 11 leygardagin. Dysturin byrjar kl. 12.30, og umleið ein hálvan tíma eftir dystin verður farið avstað aftur av Eiði, so væntandi verður bussurin aftur í Klaksvík umleið kl. 16.00.
Bussferðin er sum nevnt ókeypis, men av tí, at plássini eru avmarkað, er neyðugt við tilmelding. Fyri at melda til skalt tú koma inn á Miðlan ella ringja á tlf. 410000 og plássini verða bókað eftir “fyrst til myllu”-prinsippinum.
Klaksvíkar kommuna vónar, at nógv møta til spennandi oddabrakið og ynskir KÍ-kvinnum bestu eydnu við dystinum


text:
Skeiðið var á NÁD. Sera breið umboðan millum luttakarar: barnaskúli, serskúlin við Áir, kvøldskúlar, privat skeið. Tey flestu hava læraraútbúgving og royndir við at undirvísa føroyskum børnum. Øll vóru eldhugað, og nógvar góðar samrøður vóru. Skeiðshaldarar vóru Karolina Matras, sum arbeiðir á Setrinum og Lilly Christensen, sum arbeiðir á VUC á Frederiksberg, og sum ger uppgávur fyri mentamálaráðið í DK.
Karolina tók sær av tí teoretiska, og Lilly vísti á mannagongdir og undirvísingarhættir, sum hon hevði havt góðar royndir við. Mín uppliving var, at LIlly dugdi sera væl at lurta og svara spurningum, hon dugdi eisini at fáa áhoyraranar at knýta sína egnu støðu saman við tí, ein lærdi.
Há mær var sera áhugavert at hoyra, hvat av øllum, sum nevnt varð t.d. temu og slag av spurningum, er í mínum bókum, og hvat ikki er í mínum bókum, sum júst eru gjørdar til hesa undirvísing, og sum eru gjørdar, áðrenn eg havi verið á hesum skeiði. Tíbetur er nógv av tí, Lilly nevndi, innarbeitt í mínar bøkur, fjúúú! Áhugavert eisini at síggja tilsvarandi danskar bøkur.
Sum so ofta, tá ið vit savnast á skeiði við undirvísarum úr grannalondunum, so hugsa vit, hatta mugu vit eisini hava ella gera, og vit skrivaðu okkum niður, hvat vit hildu manglaði allarmest í Føroyum:
1. Krøv til tilflytarar um føroysktkunnleika
2. Upplýsing til foreldur at børnum í føroyskum stovnum og skúlum, at tey verða “loftað”, børnini helst áðrenn skúlin byrjar
3. Reglugerðir og leiðbeiningar um føroysktundirvísing við progressión, sum er sambærilig við norðurlond og Evropa. Royndir og próvslkjøl, sum eru eins um alt landið.
4.Einfalda mállærubók ætlað tilflytarum
Skeiðið skrivaði eisini eitt bræv til avvarðandi myndugleikar um støðuna. Ein arbeiðsbólkur varð gjørdur, sum ætlar at arbeiða víðari við onkrum av øllum hesum.


text:
Búðskapurin blomstrar í løtuni og tølini tala fyri seg. Nógv arbeiði er á øllum økjum, og tað sæst aftur í vinnuni sum heild. Nógvar smáar fyritøkur eru settar á stovn tey síðstu árini, og er hetta kærkomi og mennandi fyri samfelagið.
Fyritøkurnar mugu fáa bestu sømdir at arbeiði í, og vera við í kappingini, bæði tá almenn og privat arbeiðir vera boðin út.
Tó eru fleiri viðurskifti ógvuliga tung at fáast við fyri hesar fyritøkur, serliga tað umsitingarliga, t.v.s. at halda roknskap o.a.
Ein almennur ráðgevingarstovnur til hesar fyritøkur, er tí upplagdur at seta á stovn, so ráðgeving til stovnan av fyritøku, roknskapur og aðrir umsitingarligar spurningar kunnu veitast, tí ofta er tað ein stór útreiðsla og orkukrevjandi at leita sær ráðgeving, um lítil ivamál.
Fólkaflokkurin ynskir at hava eina fjølbroytta vinnu, og ynskja øllum bestu umstøður at virka undir.
Jógvan Kristin Olsen
Valevni hjá Fólkaflokkinum


text:
Barnahúsið er eitt barnavinarliga innrættað hús, har myndugleikar savnast í sambandi við mál um ágang móti børnum, ella tá illgruni er um hetta. Í Barnahúsinum kunnu kanningar og avhoyringar av barninum gerast, og kreppuhjálp kann veitast barninum og avvarðandi.
Barnahúsið er karmur um eitt samskipað samstarv millum barnaverndartænastuna, løgregluna og heilsuverkið í sambandi við mál um kynsligan ágang og annan harðskap móti børnum. Barnahúsið veitir barni og familju trygd fyri eini væl grundaðari fakligari viðgerð av málinum um ágang, og tryggjar, at atlitini til barnið eru í miðdeplinum.
Barnahúsið virkar fyri alt landið, og eru tað einstøku barnaverndartænasturnar, sum taka støðu til, um eitt mál skal greiðast í Barnahúsinum. Børn og familjur koma tí einans í Barnahúsið eftir áheitan frá barnaverndartænastuni.
Barnahúsið er fevnt av Barnaverndarlógini, sí § 10a.


text:
Svanur skipar fyri Eik-cup
Eins og undanfarin ár skipar Svanur fyri Eik-cup og kappingin verður á Eiði. Svanur sigur á heimasíðuni at kappast verður í boccia og í 5-kampi.
Ein fjølbroytt og spennandi skrá er gjørd fyri dagin, byrjað verður kl 13.00 og tiltakið endar kl 17.45. Magnus Rasmussen, borgarstjóri í Runavíkar kommunu fer at seta tiltakið og so fara kappingarnar í gongd.
Tey, ið ynskja at luttaka verða vinarliga biðin at boða frá luttøku á svanur@svanur.fo
Á heimasíðuni hjá Svani ber til at lesa meira um tiltakið, og hon sæst HER
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Uni Arge
Uni Jógvansson Arge (f. 20. januar 1971) er føroyskur blaðmaður, fyrrverandi fótbóltsleikari og landsliðsleikari, hondbóltsleikari, tónleikari, tónasmiður, sangari og rithøvundur. Uni leikti 105 dystir fyri Kyndil og skeyt 693 mál.[1] Hann er næstformaður í Kyndli. Tá hann spældi fótbólt, so leikti hann øll árini í Føroyum við HB. Hann hevur eisini spælt uttanlands, 1998-99 spældi hann við íslendska felagnum Leiftur, frá 1999 til 2000 spældi hann við danska felagnum Aarhus Fremad, og í 2000 spældi hann við íslendska felagnum ÍA Akraness.
Innihaldsyvirlit
A-landsliðs leikari í fótbólti[rætta | rætta wikitekst]
Uni Arge hevur spælt 37 A-landsdystir fyri Føroyar í tíðarskeiðnum 1992-2002. Uni skoraði 8 mál fyri Føroyar í 37 landsdystum.[2]
Altjóða mál[rætta | rætta wikitekst]
- Mál og úrslit hjá Føroyum verða víst fyrst.
Útgávur[rætta | rætta wikitekst]
Tónleikaútgávur[rætta | rætta wikitekst]
Í oktober 2007 gav Uni út fløguna "Mitt í sjónum".
Í 2009 gav hann út fløguna Meldurtíð.
Bókaútgávur[rætta | rætta wikitekst]
- 2004 - Komin er nú onnur øld - Forlagið Tjarnardeild gav út.[3]
- 2011 - Framtíðin kallar - Forlagið Sprotin gav út.[4]
- 2014 - Føroyar framá - ÍSF 75 ár[5]


text:
Í gjár var finalan í TF Stórkappingini avgreidd í góðverðrinum á Tórsbreyt. Aftur vóru fleiri spennandi kappingar og góð úrslit at síggja.
Seinni um dagin blivu heiðursmerkir handaði til teir tríggjar íðkararnar, sum høvdu flest stig og luttikið í minst tveimum umførum í ávikavist spurti, miðteini, lopi og kasti. Harumframt bleiv steyp handað til tann íðkaran í bólkunum 8-9, 10-11, 12-13 og 14-15, sum samanlagt hevði savnað flest stig í spurti, miðteini, lopi og kasti tilsamans.
Stórkappingarnar 2016 eru loknar á hesum sinni og ynskir FÍF at takka øllum íðkarum, dómarum, hjálparfólkum, venjarum, foreldrum og stuðlum fyri tríggjar góðar og spennandi kappingar við góðum veðri og góðum úrslitum.
Børn -7, Sigrið, Rannvá, Dániel og Christian, sum royndu bóltkast í gjár, fingu heiðursmerkir handaði á breytini
Myndir frá kappingini eru at finna í myndasavninum hjá Hvirluni: 3. TF Stórkapping 2016 og myndir frá heiðursmerkja- og steypahandanini eru at finna í myndasavninum hjá Treysti: Handan TF STórkappingin 2016
Úrslit 3. TF Stórkapping á Tórsbreyt 18. juni 2016 kl. 12.00


text:
Liðið, f.v.: Jónatan Nattestad, Sámal á Steig, Julian Mouritsen, Róar Haraldsen, Jónas Prior, Hjalmar Gudmundsen, Jón Nielsen og Jákup í Løðu. Lucas Gardar, Nóa Eyðsteinsson og Aron Finnson hava eisini verið við.
3. pláss til Dreingir U12
Í FM-finaluni í Futsal hjá U12, endaðu okkara dreingir á 3. plássi og vunnu harvið bronsumedaljur. Eftir innleiðandi umfar vunnu teir seg sannførandi víðari úr trimum millumumførum í finaluna, sum varð í dag.
Finaludystirnir vóru sera spennandi. Fyrsta dystin, móti FM-vinnarunum úr B36, vóru vit ikki heilt klárir og dysturin endaði við 4-1 tapi. Annan dystin, sum var móti silvurvinnarunum úr Giza/Hoyvík, høvdu vit uppiborðið betri, men teir fingu eitt heldugt mál og, hóast vit spældu teir sundur og saman, fingu vit einki.
Seinasta dystin kundu vit vinna bronsu, men máttu vinna á HB, sum høvdu leikt javnleik móti Giza/Hoyvík. Vit spældu væl, høvdu bóltin nógv mest, men ikki fyrr enn bara 10 sekund vóru eftir, fingu vit forloysandi og avgerðandi málið.
Hjartaliga tillukku við bronsuheiðursmerkjunum øll somul!
Komandi dystir
Betri-deildin, 20. jan. kl. 11:00
07 Vestur - Skála Útsett
(Venjingardystur)
FUTSAL
GU12, 20. jan. kl. 11:50 (Argir)
DU12, 21. jan. kl. 13:00 (Argir)
GU14, 21. jan. kl. 18:25 (Argir)
Fleiri
Stigatalvan
Málskjúttar


text:
Myndagreining av føroyskari luttøku í Horizon 2020
Ein skipan, sum studentar hava ment fyri Vinnova í Svøríki, kann vísa luttøkuna í Horizon 2020 á ein einfaldan grafiskan hátt. Skipanin varð víst fram á fundi í Brussel í vikuni. Talan er um eina beta útgávu av skipan, sum er tøk hjá øllum at nýta.
Her ber eitt nú til at velja at hyggja at luttøkuni hjá einum einstøkum landi, at einstøku verkætlanunum ella eftir sløgum av móttakarum, t.d. universitet ella privatar fyritøkur.
Við at fara inn á hesa síðuna, ber til at síggja yvirlit yvir verkætlanir við føroyskari luttøku greinað á, hvørja skrá stuðulin er fingin frá. Til ber at síggja hvørjar hesar einstøku verkætlanir eru, hvussu nógvir partar eru í verkætlanini og hvør játtan er latin til føroyska partin.
Skipanin vísir í dag, at tað higartil eru 9 verkætlanir stuðlaðar við í alt € 2.328.861. Av hesum er helmingurin játtaður frá økinum Societal Challenges 2: Food security, sustainable agriculture and forestry, marine and maritime and inland water research.
Við at trýsta á Vinnova búmerkið í ovasta vinstra horni, kemur tú á forsíðuna í skipanini og kanst haðani frá leita í allari skipanini.


text:
Kræklingur
Kræklingur (frøðiheiti - Mytilus edulis) er vanligur fram við strondini, har hann sæst sitandi fastur á steinum í flóðarmálanum.
Innihaldsyvirlit
Útsjónd[rætta | rætta wikitekst]
Kræklingur er myrkabláur, mjáur framman og verður tjúkkari, sum aftur kemur. Skeljarnar eru tunnar og bygdar úr trimum jaðurum. Ytsta jaðurið er morreytt og líkist horni. Tað verjir skelina. Miðjaðurið er úr smáum, fínum krystallum, ið liggja tætt saman. Innasta jaðurið eitur perlumóðir og skyggir í vøkrum litum. Í perlumóðurini eru viðhvørt perlur, men ikki virðismiklar. Perla verður til, við tað at eitt sandskorn kemur millum kroppin og skelina. Kræklingurin fær tá ilt. At sleppa undan pínuni leggur hann perlumóður uttan um sandskornið og festir tað at skelini.
Liviøki[rætta | rætta wikitekst]
Kræklingur situr fastur í rivum og skørrum í flóðarmálanum. Hann er eisini vanligur inni á firðum á mórubotni, í áarósum, á steinum, tonglum og førum, sum liggja fyri teymi.
Føði[rætta | rætta wikitekst]
Kræklingur livir av æti sum hann sýgur og filtrerar úr sjónum, ígjøgnum andingarleiðina, sum hann stingur út ímillum skeljarnar.
Kræklingur tekur lættliga eitur og bakteriur í livrina, og tá er hann vandamikil at eta. Kræklingur verður aldur til matna. Hann er eisini gott agn.
Nøring[rætta | rætta wikitekst]
Kræklingur gýtir um summarið. Miðalstórt kvenndýr gýtir 5-12 milliónir egg út í sjógvin. Longu 1-2 samdøgur eftir er klakt. Ungin hevur tvær skeljar, stóran sundvong at svimja við og bara eitt svart eyga. Ungarnir taka sær føði, sum er smákykt. Tá ið 3-4 vikur eru farnar, eru ungarnir nógv vaksnir og fara niður á botn.


text:
Gudloysingurin David Mack, hevur ætlanir um at seta eld á høvdið hjá Jesusi, á eini almennari lista framsýning í Edinburg, einaferð millum 30 juli og 16 oktober. Mack, viðgongur sjálvur, at endamálið er at provokera.
Tað undrar meg áhaldandi at gudloysingar og liberalistar gera so mikið burturúr at speireka religión. Persónliga provokerar tað meg slett ikki um gudloysingar brenna religiøs høvd, ella tekna ónærisligar tekningar av religión. Haldi tað tó verða líka barnsligt sum tá muslimarnir brenna fløgg og bíbliur ella tá onkur kristin fanatikari brennir eina Koran.
Men spurningurin sum eg seti er: Hví kann Mack ikki heldur brenna høvdið hjá Darwin, ella Madilyn O´Hara ella Richard Dawkins? Hetta hevði jú verði ein global listarlig sensatión. Men slíkt hevði maðurin ivaleyst hildi at verið provokerandi og enntá ósømiligt.
Um listarlig speireking bara er kunstur og enntá er stuttligt, hví brúka hesir religións kritikkarir so ikki listarligu gávur sínar at speireka anti-religiøsar figurar?


text:
- Á G! hava vit øll í húsinum eina rúgvu at gera. Bæði eg og dótturin hava øgiliga nógv at gera við G! arbeiði, og so hava vit eisini altíð eina rúgvu av gestum. Her koma ræðuliga nógv fólk, summi eru fastir gestir og onnur, sum koma inn á gólvið. So vit hava nokk at gera.
- Tá G! er, tíma vit ikki at gera døgurða, tí hetta er einasta vikuskiftið, at til ber at keypa tað í staðin. Annars hava vit fasta matskrá hvørt ár - leygarkvøld plaga vit at borðreiða við góðum føroyskum viðskera og tað riggar altíð væl!
- Vit kunnu ikki vera á festival á sama hátt, sum tá vit til dømis fara á Country festival. Her fáa vit ikki hugnað okkum á sama hátt, men tað vita vit. Eg eri ordiliga troytt tá alt er liðugt, men tað er av G! arbeiði, ikki av gestum. Men eg haldi tað verða stak hugnaligt, annars hevði eg ikki tímað.
- Eg og maðurin dáma væl at sigla og hetta er bara næsta vikuskifti, at vit ikki eru í bátinum. Vit hava einaferð ligið við bátinum og lurta eftir konsert men tað hava vit ikki tíð til nú. Óansæð hvør kemur á vitjan, so sigi eg altíð frá, um tað er okkurt, eg ætli mær at lurta eftir, tí tað nyttar ikki at eg siti inni alt vikuskiftið. Tað gjørdi eg í byrjanini og tá G! vikuskiftið var av, hevði eg bara verið heima.
- Eg royni at verða til so nógvar konsertir sum eg kann, ella í hvussu so er eina løtu, og í kvøld ætli eg mær at hoyra Lucy Rose.


text:
Norðfra fiskavørur í Danmark og Íslandi
Seinastu árini hevur verið møguligt hjá Føroyingum búsitandi í Danmark og Íslandi at keypa dygdar fiskavørur frá Norðfra. Møguligt er at heinta vørurnar ávís støð umframt at tað ber til at fáa vøruna koyrda heim til dyrnar.
Tað hevur eisini víst seg at serliga Danskarir hava tikið væl ímóti okkara vørum og eru afturvendandi kundar. Í Íslandi vóna vit at tað eisini fer at ganga gott.
Danmark - Okkara vørur kunnu keypast í hesum støðum:
- Nordfra APS, ið er heimahoyrandi í Faaborg á Fyn
- Føroyahúsinum í Keypmannahavn.
- Ice Food í Keypmannahavn
- Danyar Fish & Chips, ið nýtir okkara fisk til teirra Fisk & Chips
Ísland - Okkara vørur kunnu keypast í hesum støðum:
Vinstrumegin kunnu tit lesa meira um hesi sølustøð og hvussu víðari skal farast fram um keypt verður í Danmark.


text:
Tuesday, December 12, 2017
Stríðið um journalistiska sannleikan
Eg havi vanliga ikki verið so pírin í mínum viðmerkingum til gongdina í Kringvarpi Føroya. Men tað havi eg verið síðani tíðindaleiðarin fekk ætlanarskriv.
Var spurdur av Sosialinum um at viðmerkja í meiri breiðum høpi, men í roynd og veru tordi eg ikki, tí eg hevði ikki fult álit á, hvussu Sosialurin kundi finna upp á at brúka tað, sum eg nú einaferð segði.
Tí Sosialurin hevur lagt seg í kjalarvørrin á teimum, sum við øllum snildum - penum og ljótum - royna at murumyrða nýggja stjóran í Kringvarpinum.
Sjálvur endaði eg í hesum stríðnum millum nýggja stjóran og tey sum eg havi hug at skuldseta fyri at vera murudrápsfólk.
Eg skuldi leiða ein eftirmetingarbólk, ið skuldi eftirmeta journalistiska dekningin av sonevnda skattamálinum. Haldi meg vita, at journalisturin sum gjørdi sendingina um skattamálið, og onnur við, vildu ikki hoyra talan um, at eg skuldi vera við í nakrari eftirmeting. Og grundgevingin var, at eg hevði verið atfinningarsamur móti seinnu sendingini um skattamálið. Eg hevði brúkt orðið manipulasjón um brotið, har Suni Schwartz EIK-stjóri og Eyðun Mørkøre TAKS-stjóri vóru settir upp móti hvørjum øðrum, men brotið var frá eini bókaframløgu á Hotel Hafnia og hevði einki við skattamálið at gera. Hetta haldi eg enn vera manipulasjón.
At summi á tíðindadeildini ikki hildu nakað vera galið í at brúka fólk, sum høvdu róst somu sending og sama dekningi sigur mær so mikið, at tær moralsku reglur, sum tey halda skuldu galda fyri onnur - ikki eru galdandi fyri tey sjálvi.
At journalisturin heldur seg kunna sita í sjónvarpinum og flenna aftaná eina samrøðu við Eyðun Mørkøre kemur honum ikki til hugs, kann seta spurnatekin við hansara egna óhefni. Nei aðrar reglur galda fyri journalistin enn fyri onnur.
Og tað er júst hetta, sum hevur eyðkent journalistikkin í summum av teimum stóru dokumentarunum: Nevnliga, at tey, sum ikki hóska inn í valda sannleikan, skulu ikki hoyrast og í ringasta føri spottast.
Fiskivinnusemja í kringvarpinum
At hetta ikki er nakað eindømi vísti ein hending, ið eg var úti fyri eftir at hava havt Hans í Líðini sum gest í sendingini Afturáaftur. Hans í Líðini tosaði sína søk fyri at loyva fleiri skipum at trola – ella pløga, sum hann kallar tað – botnin. Eg gjørdi vart við í sendingini, at Hans í Líðini framleiðir trollemmar.
At hetta sjónarmiðið var sloppið framat, førdi við sær, at ein journalistur kom í øðini til mín og segði: Tú oyðileggur allan fiskivinnudiskursin hjá okkum.
Hetta gjørdi meg sera kløkkan. At onkur hevði onkra skipaða ætlan, sum eg eftir øllum at døma hevði verið óvitandi um. Ja, ikki hevði eg væntað, at eg skuldi skriva hetta alment, men tað skakaði meg.
Uppgerð um journalistikk
Tað sum hendir í Kringvarpinum í løtuni er ikki nøkur uppgerð við kritiskan journalistikk, men verður kanska ein uppgerð við tað slagið av journalistikki, sum kann nevnast aktivistiskur journalistikkur.
Í kringvarpinum verður nevnliga dagliga gjørdur kritiskur journalistikkur av tí klassiska slagnum, har journalisturin og miðilin ikki gerast partur í einum máli og har ynskið er at lýsa eitt evni gjølla og breitt.
Tíðindaleiðarin og einstakir journalistar hava staðið fyri tí slagnum av journalistikki, har miðilin ger seg til part í málinum og ikki hevur greiða intensjón at lýsa eitt mál so breitt sum til ber.
Tað slagið av journalistikki verður merkt av, at journalisturin hevur rætt, og tað kann lættliga ávirka kelduval, vinklar og blindvinklar.
Hetta slagið av aktivistiskum journalistikki hevur eyðkent Kringvarpið i nøkur ár - eisini áðrenn Johnny í Grótinum tók við sum stjóri.
Skattamálið er dømi um eina aktivistiska journalistiska framleiðslu. Journalisturin heldur seg hava 100 prosent vitan um rættin ella manglandi rættin til ein skattafrádrátt. Og 100 prosent vitan, at EIK hevur villeitt TAKS við vilja.
Og tá er næsta stigið so sjálvsagt: at døma heldur enn at upplýsa og nuansera.
Hetta er eitt slag av journalistikki, sum ikki er forboðin, men sum krevur ómetaliga nógv umhugsni - eisini etiskt umhugsni.
Har haldi eg, at dømi eru um tvørrandi umhugsni, tá td. málið um skattafrádráttin tykist vera lýst at kalla bara frá einari síðu.
Fjølmiðlar skulu ikki døma
Eisini hevði fjølmiðlanevndin rætt, tá hon í sambandi við viðgerð av fyrru sendingini um Skattamálið, nevndi, at fjølmiðlar eiga ikki at døma - tað skulu vit lata dómstólarnar um. Kringvarpið fekk ikki átalu frá fjølmiðlanevndini fyri sendingina, tí bankar og slíkir stórir aktørar mugu finna seg í meiri enn aðrir smærri aktørar.
Sanniliga mugu makthavararnir gjarna rista í buksunum, tá ein so stórur public service-miðil setir tey undir sjóneykuna, sum sita við valdinum. Men eg haldi, at tað eigur at gerast við klassisku fakligu dygdunum, heldur enn teimum aktivistisku.
Tí hinumegin hendan aktivistiska journalistikkin stendur tann klassiski journalistikkurin, har ynskið er at lýsa eitt mál so gjølla, sum til ber við tí greiðu intensjón at lova øllum sjónarmiðum framat. Uttan at gera seg sjálvan til ein aktivistiskan part í málinum.
Vátta egnan sannleika
Tað er trupult beint nú kroysta eitt fakligt kjak inn í tað almenna klandrið, sum er millum stjóran og tíðindaleiðaran.
Men kortini mugu vit royna at flisa persónsútspillingarnar frá.
Sosialurin og Kringvarpið valdu beinanvegin at døma EIK. Um vit nakrantíð fáa fulla greiðu á, um EIK við vilja royndi at villeiða TAKS, er ivasamt, tí vit vita ikki, hvat fútin endar við at gera. Eitt er spurningurin um EIK hevði rætt til nakran frádrátt og hin um EIK við vilja royndi at villeiða TAKS.
Alt bendir á, at Jørn Astrup Hansen hevur verið høvuðskelda til lýsingina hjá Kringvarpinum.
Men tað ger ikki, at skattamálið vendir skeivt í fyrstu syftu. Nógvur kritiskur journalistikkur byrjar við eini ónøgdari keldu, sum kennir seg vrangt viðfarna, og so verður bygt uppá.
Tað er í tí gongdini, at journalistikkurin fer yvir í aktivistiskan journalistikk. Tað er her kelduvalið tódnar og næstan alt bara snýr seg at vátta ta fatan, sum er galdandi millum tey ráðandi á redaksjónini.
Sum fjølmiðlanevndin eisini nevnir um fyrstu sendingina: "sendingin kann tykjast eitt sindur eintáttað, tí talan er um fáar keldur og ongar keldukritiskar spurningar". Men sum fjølmiðlanevnin eisini sigur "Hinvegin er trupult at fáa javnvág í, tá EIK ikki vil viðvirka."
Og tað er júst í hesum førinum, tá ein partur ikki vil vera við, at ymisk atlit - eisini etisk - gera seg galdandi. Í fyrsta lagi skal tað ikki forða journalistum at gera ein søgu, at ein partur noktar at vera við. Í øðrum lagi setur tað stór etisk krøv til journalistin, tá so at siga bara onnur síðan vil úttala seg. Tað setur eisini stór etisk krøv til journalistin, um fleiri keldur eru ónevndar.
Gloymdir vinklar
Í sendingunum um skattamálið verður ikki granskað í, hví Jørn Astrup Hansen er so grammur at leggja eftir leiðsluni í EIK. Heldur ikki verður granskað serliga væl í leiklutinum hjá SPEKT, sum bæði tekur sær æruna av "goodwill"-modellinum og seinni ikki vil kennast við tað. Astrup er við, men tað merkir ikki, at hann ikki skal viðgerast keldukritiskt. Skjøl frá SPEKT er við, men ikki nógvur keldukritikkur.
Granskað verður heldur ikki serliga væl, um tað kanska er Bankapakki 1, sum er skrúvaður soleiðis saman, at óvissa er um, hvussu hann virkar eftir donskum skattalógum og hvussu hann virkar eftir føroyskum skattalógum. Kanska er hetta eitt torskilt mál, har teir stóru klandast um at fáa rætt, tí eingin púra greitt hevur rætt.
Heldur ikki eru føroyskir - óheftir - serfrøðingar tiknir við.
Hetta er ikki neyðturviliga spurningar, sum høvdu broytt niðurstøðuna, men hetta eru spurningar sum høvdu nuanserað dekningin, so hann ikki var so tætt knýttur at einum sannleika – í hesum førinum tí hjá Jørn Astrup Hansen.
Tíðindaleiðarin og journalisturin hava vart aktivistiska journalistikkin, sum tann einasta rætta. Tað geri eg ikki, tó at eg dugi at síggja at hann kann hava kvalitetir.
Men teir kvalitetirnir hvørva, um høvuðsendamálið er at vátta egnan sannleika.
Eg dugi at síggja, at hetta er eitt stríð um framtíðar journalistikkin í Kringvarpinum - í miðlamastodontinum.
Um nýggi stjórin megnar at venda gongdini - tað veit eg ikki, men eg stúri fyri framtíðini hjá public-service stovninum, um tann aktivistiska linjan verður tann galdandi.
Sent hevur Øssur Winthereig kl. 14:18


text:
Bris
Brisið, ofta kallað búkspýttkertilin, (pancreas á latíni) er eitt kertilgagn í sodningarleiðini í tí endokrinu skipanini hjá ryggdjórum. Brisið hevur bæði eina eksokrina skipan (hon letur frá sær brissevju, sum inniheldur kveikar til sodningina) og eina endokrina skipan (hon ger nøkur umráðandi hormon, sum t.d. insulin, glukagon og somatostatin). Brisið er uml. 15 cm langt og liggur undir magasekkinum, tætt umfavna av tólvfingurtarminum har tað hevur útbragd í, saman við gallbløðruni.
Innihaldsyvirlit
Funktión[rætta | rætta wikitekst]
Brisið hevur í stóran mun bert tvær funktiónir í kroppinum; 99% av brisinum ger sodningarkveikar og brissevju, sum fara út í tólvfingurtarmin ígjøgnum Wirsung kanalina. Brissevjan, saman við gallinum, frá livrini niðurbróta feittevnir, sukurevnir og proteinir, sum koma frá magasekkinum. Hetta ger at tarmurin betri kann upptaka hesi evnini. Brissevjan er eisini ein lútur, sum órinar sýruna frá magasekkinum.
Tað síðsta prosentið av brisinum er hormonframleiðandi vevnaður. Hesin vevnaður er í smáum oyggjum, sum verða kallaðar tær Langerhansku oyggjarnar. Hesar kyknirnar framleiða hormonir sum regulera blóðsukri í kroppinum. Tey mest umráðandi hormonini sum brisið ger er insulin og glukagon. Insulinið, sum verður gjørt í B-kyknunum (beta-kykna), økir um sukurupptøkuna í ymsum kyknum; hjá t.d. vøddakyknum tá ein íðkar ítrótt ella líknandi, og hjá livurkyknum har glukosan (eitt sukurevni) verður goymd sum glykogen í smáum goymslurúmum. Insulin tarnar samtíðis eisini útlátið av tilverandi goymslum av glykogeni. Insulin hevur eisini eina uppbyggjandi ávirkan á ymisk protein, og eina tarnandi ávirkan á niðurbrótingina av feitti og proteinum. Í stuttum tekur insulinið glukosu úr blóðinum og inn í kyknirnar, og av tí sama minkar konsentratiónin av glukosu í blóðinum (blóðsukri fellur). Hitt hormonið, glukagon, sum verður gjørt í a-kyknunum (alfa-kykna) hevur uppá nógvar háttir øvuta ávirkan enn insulin, av tí at tað fær blóðsukri at hækka. Tað stimulerar livrina at frígeva glykogen goymslunar; glykogeni verður síðani aftur umgjørt til glukosu. Síðani stimulerar glukagon eisini útlátið av insulini, fyri at fáa kykninar í kroppinum at taka ímóti eitt sindur av glukosuni, ið tí hækkandi blóðsukrinum.
Sukur (glukosa) er tann mest umráðandi orkukeldan hjá kroppinum, og tað er umráðandi at tað liggur innanfyri eitt vist øki, sum er uml. 4 - 6 mmol/L. Hetta er so tí t.d. heilin kann bert nýta glukosu sum eina orkukeldu, og ikki t.d. feitt. Um blóðsukri fellur ov langt niður kann ein fella í koma og fáa krampar.
Brisið framleiðir eisini ymisk hormon, sum hava ávirkan á hvussu tarmarnir flyta seg, og samanrykkingunum hjá æðrunum.
Sjúkdómafrøði[rætta | rætta wikitekst]
Av tí at brisið er eitt goymslurúm fyri sodingarkveikar, ger at nakar skaði til tað kann verða deyðaligur. Um hol kemur á brisi, má ein fáa skjóta læknahjálp.
Bris ígerð[rætta | rætta wikitekst]
(Pancreatitis á enskum). Tað eru tvey sløg av ígerðum, ein kann fáa í brisið, bæði hava ymisk sjúkueyðkenni, og bæði tørva ymiska viðgerð:
- Akutt ígerð (acute pancreatitis) er ein ígerð, sum kemur sera skjótt, og er ofta úrslitið av alkoholismu ella gallsteini.
- Kronisk ígerð (chronic pancreatitis) er ein langvarandi ígerð í brisinum.
Diabetes mellitus[rætta | rætta wikitekst]
Diabetes mellitus er tann mest vanligi sjúkdómurin í brisinum. Bæði høvuðssløgini av diabetes mellitus eru úrslitið av, at okkurt er galið við brisinum. Við týpu 1 diabetes mellitus er tað beinleiðis skaði hendir við B-kyknunum, sum so gera ov líti av insulini. Týpa 2 diabetes mellitus hevur ein fyrst insulin mótstøðu, sum er kent við at ein hevur ov lítið av insulini fyri at útfylla tørvin av tí. Hetta endar so við at B-kyknirnar gera meira insulin, til tær endaliga steðga at gera insulin, av yvirarbeiði. Men hetta kann taka fleiri ár.
Eksokrint bris trot[rætta | rætta wikitekst]
(Exocrine pancreatic insufficiency, ella EPI á enskum). Hetta er tá brisið ikki klárar at gera nokk av sodningarkveikum, so sodningin verður ófulgjørd. Fólk við EPI hava ofta systiska fibrosu (cystic fibrosis á enskum) ella Shwachman-Diamond Syndrom. EPI kemur av at tað er eitt vaksandi tap av kyknunum sum gera sodningarkveikar. Kronisk ígerð er tann mest vanliga orsøkin av EPI hjá fólkum. Tapið av sodningarkveikum ger at ein fer at mangla føðsluevni.
Systisk fibrosa[rætta | rætta wikitekst]
(Cystic fibrosis, ella CF á enskum) er ein arvalig sjúka, sum ávirkar allan kroppin, og førir við sær vaksandi avlamni og ov skjótan deyða. CF kemur av, at ein mutatión er í cystic fibrosis transmembrane conductance regulator (CFTR) geninum. Úrdrátturin av hesin geninum hjálpir við at gera sveitta, sodningarevni og slím. Tey flestu fólkini uttan CF hava tvey virkandi kopi av geninum, men bert eitt er neyðugt, fyri ikki at fáa CF; tí er CF ein autosomal resessiv (autosomal recessive á enskum) sjúka. Navnið "cystic fibrosis" kemur av at ein fær "fibrosis" (arrvevnaður) og "cysts" (bløðrir) innaní brisinum. CF ger varandi skaða í brisið, og ein kann eisini fáa pínifulla ígerð í tað.


text:
Vit fáa “frí” frá venjing fyri páskir og skírisdag, møta aftur eftir páskir. Sum tað er torført at seta seg upp til at trena sjálv. Eg meini so við, eg fái ilt, tá iðeg geri venjingarnar, og tað skal eg, men tað er torført at sannføra seg sjálva.
Hevði gingið EIN stuttan túr, síðani eg kom heim, men so í gjár fóru vit ein túr til Gjáar, har var Ásfinnur sjálvandi, so vit vórðu avmyndað uppi á gjónni.
Ein deiligur dagur, veðrið helt sær, tey vassaðu niðan fyri brúnna, tey runnu niðan á “fjallið” og vit fingu bæði rísklattur og lasagnu. Eg njóti at vera saman við teimum smáu. Turið heldur páskafrí nú nakrar dagar.
Tá ið vit fóru suður, fór at regna.


text:
Hóast tøkniligar avbjóðingar í undanroyndum, so verða talgildar landsroyndir í mai sum upprunaliga ætlað, skrivar Skúlablaðið á heimasíðu síni.
Undanroyndirnar til landsroyndirnar í ár kundu og áttu havt gingið betur; tá ið næmingar vóru til undanroynd í januar, gekk ambætarin fyri, og royndirnar máttu steðgast. Roynt var aftur í mars, og tá gekk eftir ætlan. Avgerð er tí tikin um, at 4. flokkur fer til landsroynd 2.-3. mai og 6. flokkur 2.-4. mai, og tær verða talgildar á svar.fo.
- Saman við veitaranum hjá okkum hava vit gjørt nakrar tillagingar, til dømis tvífaldað maskinorkuna umframt gjørt nakrar tillagingar í, hvussu dáturnar ferðast millum skúlarnar og veitararnar, vit brúka í sambandi við royndirnar; hetta skuldi fyribyrgt, at vit renna okkum í fløskuhálsar. Vit hava havt fleiri royndarumfør við nýggju maskinorkuni; síðan hava vit eftirmett saman við skúlunum; royndarumførini hava riggað uttan trupulleikar, sigur Regin Marnersson, stjóri á Próvstovuni, við Skúlablaðið.


text:
Stórsigur í Gundadali
Kvinnur24-09-2017 - Jónfinn Petursson
Kvinnur, 18. umfar: HB – IF/Víkingur 8-0
Kvinnurnar trumlaðu IF/Viking tá tær sunnudagin møttus í Gundadali. Flotti stórsigurin staðfestur góðu gongdina hjá kvinnunum.
Lesi alla dysarfrásøgnina her seinni...
HAGTØLINI
Kvinnur, 18. umfar: sunnudagin 24. september 2017 kl. 17.00 í Gundadali
HB – ÍF/Víkingur 8-0 (6-0)
1-0 Rebekka Benbakoura 2’
2-0 Milja R. Simonsen 7’
3-0 Rannvá Mortensen 18’
4-0 Rebekka Benbakoura 34’
5-0 Rebekka Benbakoura 40’
6-0 Milja R. Simonsen 44’
7-0 Elin Maria Isaksen 58’
8-0 Elin Maria Isaksen 69
Gult kort: Lijan av Fløtum
Liðið: Simona Heinsen (Maria Eelsudóttir 46) – Rannvá Mortensen, Nadja Johannensen, Janita Ole-Jacobsen, Milja R. Simonsen, Ninna Hansen (Julia Helena Henriksen 71), Jónvá Hentze (Sara Lamhauge 71) Liljan av Fløtum, Elin Maria Isaksen (liðsk.), Rebekka Benbakoura og Sólrun Thomsen
Óbrúktir eykaleikarar: Maria undir Kletti, Ása á Reynatúgvu og Lea Hansen
Venjari: Allan Dybczak
Hjálparvenjari: Gisli Sveinbjørnsson
Dómari: Rani A. Skaalum
Hjálpardómarar: Jógvan Breckmann og Ottar í Funningsstovu
Myndir: Rakul Hansen


text:
Her eru úrslitini frá 2. Betri Stórkapping, sum bleiv hildin á Tórsbreyt 2. Hvítusunnudag 5. juni kl. 14.00. Líkindini vóru á heilt góðari leið, tó var eitt lítið eystanlot, men bert nakrar ferðir vísti vindmátarin omanfyri 3 m/s og lotið minkaði sum frá leið. Aftur hesuferð vóru fleiri spennandi kappingar og góð úrslit at síggja.
Nú eru bert góðar tvær vikur til Oyggjaleikalandsliðið fer avstað til Gotlands og vikuna eftir ferð ungdómslandsliðið til VU-spelen í Gøteborg.
Nú er bert eitt umfar eftir, og tað verður avgreitt leygardagin 17. juni kl. 12.00 á Tórsbreyt. Tá verða tað Treysti og Roynsið, sum í felag skipa fyri. Seinni um dagin tvs. kl. 18.00 verður Afterparty við heiðursmerkja- og steypahandan fyri avrikini í Betri Stórkappingini 2017. Nærri kunning um hetta kemur seinni.
200m hjá teimum størru gentunum bleiv sera spennandi
Øll úrslitini síggjast í .pdf her: Úrslit 2. Betri Stórkapping 2017
Myndir, sum Bjørg Svabo hevur tikið, eru at finna her: 2. Betri Stórkapping 2017


text:
Til Gerhard Lognberg, Borgarstjóra og Javnaðartingmann.
Nú borgarstjórin og Javnaðartingmaðurin, Gerhard Lognberg, á øðrum árið á rað valdi at úttala seg heldur keðiliga um "skapandi fjøldina" og harvið eisini undirritaða, kenni eg meg noyddan at fáa nøkur ting uppá pláss.
Helst blandar Gerhard sømdargávur, virðislønir og starvslønir. Tað vóru starvslønirnar til listafólk, ið blivu kunngjørdar fyrst í vikuni og sømdargávur og mentanarvirðislønir landsins fingu undirritaði og tveir av okkara fremstu listamonnum fyrr í ár.
Fyri tað fyrsta, so kennist tað løgið, at blíva lagdur undir at vera orsøkin til at fólk kring landið pínast og gráta, tí eg havi fingið heilar fýra mánaðarlønir frá landinum. Eg søkti um pengarnar fyri at fáa møguleikan at skapa tað, sum eg meti meg duga best, nakað listarliga gevandi, ið vónandi gagnar samfelagnum. Og ikki fyri at skapa neyð og elendigheit. Trúgv mær, eg meinti bara gott við tí.
Fyri tað næsta, so kennist tað løgið at vera lagdur undir at fáa pengar, fyri at sita heima og gera einki. Tað er nú ikki soleiðis starvslønarskipanin er meint at virka. Eg kann sjálvandi ikki tala fyri alla tað skapandi fjøldina, men fyri mítt viðkomandi, so haldi eg ikki at eg havi sitið og fingið pengar fyri einki.
Starvslønirnar, ið eg fekk í fjør og fyrraárið, hava givið mær fíggjarlig kor til at arbeiða við leikritum, skapa smærri verk, gera undirvísingartilfar til føroyska skúlaverkið og enntá fara uttanlands at vinna Skopun onkra altjóða virðisløn. Vónin er eisini at fáa eina minni filmsverkætlan í gongd á Sandoynni í summar. Men tann hugurin hevur líkasum fingið ein lítlan smekk, nú øll list brádliga skal eitast at vera av tí ónda.
Mentanarvirðisløn landsins, heiðursgávu til ungt listafólk, var ikki nakað, eg bað um, men ein upphædd, sum eg bleiv kosin til at fáa. Tað eri eg hjartaliga glaður fyri og vil nýta høvið enn einaferð at takka Mentamálaráðnum fyri.
Tað er margháttligt at kenna seg noyddan at fara út í miðlarnar at reinsa tað av sær, at man hevur sitið og fingið pengar fyri at einki gera. Men tá tað verður sagt av sjálvum tingsins røðarapalli, má svarast aftur. Ikki var tað meint at starvslønin skuldi følast sum silvurpengarnir hjá Judasi. Og fyri at siga tað heilt erligt, so kennist tað heldur ikki soleiðis.
Eg eri ómetaliga glaður fyri virðislønina og tær fýra mánaðarlønirnar, ið vóru mær untar. Eg fegnist yvir tað, ið eg havi skapt fyri starvslønina og virðislønina, og vónandi kunna onnur eisini fegnast um hetta sama.
Tað skal sigast, at avrikini eru verk, ið ikki høvdu verði møgulig at arbeitt við, við síðuna av einum føstum starvi. Arbeiðsnáðir skulu til og eg havi ikki fíggjarliga bakgrund til at halda ólønta feriu, at skapa hesi verkini. Hví Gerhard Lognberg hevur slíkan ampa av akkurát stuðlinum til listafólk, skilji eg ikki heilt. Tað eru so nógvar stuðulskipanir í Føroyum og játtanin til Mentanargrunn Landsins, er lutfalsliga lítil. Hóast breyðið og ferðaseðilin um fjørðin kostar tað sama hjá okkum øllum
Gerhard átti heldur at hugsað um alt tað góða, ið listin ger fyri samfelagið, bæði fyri tjóðina, men sanniliga eisini á einum lokalum støði.
Sjálvur eri eg útbúgvin innan filmshandverkið í Kabelvåg, sum er ein lítil bygd í Noregi, ikki nógv størri enn Skopun. Men at Kabelvåg hevur tikið listina til sín, hevur gjørt lítlu útróðrarbygdina til eitt tað fagrasta mentanarumhvørvið í Noreg. Bygdin hevur bæði listaskúla og filmskúla, samstundis sum hon dregur nógv fólki til sín.
Tað er eingin loyna, at eitt ríkt mentanarlív er gott fyri umhvørvið á staðnum. Tað gevur ungdóminum gott í beinið og ríkar gerandisdagin hjá íbúgvunum.
Nei, listin er ikki av tí ónda. Men Gerhard skal hava loyvi at hava sína meining um tey, ið skapa hana. Men tað kennist sera sárandi og niðrandi, bæði fyri meg og mína familju, at fáa so keðilig orð um ein sjálvan, borin fram fyri allari tjóðini av tingsins røðarapalli.
Eg fari hvørki at biðja Gerhard, ella Javnaðarflokkin koma við eini umbering. Eg skal heldur ikki biðja hann grundgeva fyri, hví júst mítt verk og yrki skal niðurgerðast og kallast at "..søpla almennan pening burtur!" og "misbrúk av almennum pengum". Men tað hevði veri uppá sítt pláss, um Gerhard brúkti ein minni háðandi, og meir virðiligan tóna um sínar borgarar. Serliga tá hann talar frá landsins hægstu tign.
At arbeiða við list er ikki eitt fíggjarliga gevandi arbeiðið. At summi unna mær so illa tær krónurnar, ið eg fái, er harmiligt. Men tað er so tann luturin, ið eg nú einaferð havi valt, og hann vil eg halda fast við í viðgangi og mótgangi.
At enda, vil eg ynskja teimum, ið nú hava fingið starvsløn, hjartaliga tilukku. Tað er tykkum væl unt.
Við vón um at mítt arbeiðið gevur nakað til Føroyar og ikki minst til Sandoynna.
Blíðar heilsur
Sakaris Stórá.
Filmslistamaður, Skopun
Lesarabærv í Dimmalætting 24. februar 2012


text:
Grein um kropsliga venjing í úrvalsfótbólti í vísindaligum tíðarriti
Magni Mohr er við í nýggjari grein um kropsliga venjing í úrvalsfótbólti í vísindaligum tíðarriti
Kristianna á ársfundi hjá granskingarnetverkinum DSPaM
Kristianna Hammer, lektari og ph.d. á Sjúkrarøktarfrøðideildini, luttók 1. november 2017 á árliga fundinum hjá granskingarnetverkinum DSPaM (Dansk...
Lestrarvegleiðing á Sjúkrarøktarfrøðideildini
Høvuðsendamálið sum lestrarvegleiðari er at viðvirka til at lesandi fáa sum mest burturúr og bestu læruumstøður at útinna útbúgvingina innanfyri...
Á kongress hjá altjóða diabetesfelagsskapi
May-Britt Skoradal, námslektari og varadekanur á Sjúkrarøktarfrøðideildini, er í hesum døgum á aðalfundi og fakligari kongress hjá altjóða...
Fótbóltsvenjing ávirkar heilsustøðuna hjá kvinnum
Magni Mohr hevur saman við donskum og brasilianskum granskarum útgivið vísindaliga review-grein um, hvussu fótbóltsvenjing ávirkar heilsustøðuna hjá...
Maðurin anno 2017 á Altjóða Mannfólkadegnum 19. november
Javnstøðunevndin skipar saman við Norðurlandahúsinum og Fróðskaparsetrinum fyri einum VITSKU-tiltaki við kynsgranskarunum Kenneth Reinicke og Firouz...
Venjingarháttur hjá stjørnuleikarum vísindaliga grundaður
Einstaklingsvenjing við høgum intensiteti er munadyggari enn vanlig liðvenjing í úrvalsfótbólti. Hetta vísa Magni Mohr og altjóða starvsfelagar, sum í...
Er samband millum folinsýru og autismusjúkur?
Marin Strøm, lektari í heilsuvísindum á Sjúkrarøktarfrøðideildini á Fróðskaparsetri Føroya hevur staðið fyri eini granskingarverkætlan, at kanna um...
Burðartunglyndi
Marin Strøm hevur saman við øðrum skrivað vísindaliga grein, sum byggir á úrslit frá eini størri yvirlitskanning, har hugt varð nærri eftir...


text:
Ingi Samuelsen
05.09.2016 - 15:12
Tíðindi > Vinna & Tøkni > Fiskivinna
Onki boð kom, tá Fiskimarknaður Føroya í dag setti til rættindini at fiska 5.000 tons av svartkjafti vegna landsstýri.
Fiskimálaráðið skrivar á heimasíðuni, at ongin keypari var til ásetta minstaprísin upp á 30 oyru fyri kiloð, hóast tríggir keyparar høvdu meldað seg til uppboðssøluna.
Uppboðssølan verður tikin uppaftur klokkan 11 í morgin, skrivar Fiskimálaráið.
10.000 tons skulu seljast í opnu uppboðssølan á hesum sinni. Tey seinni 5.000 tonsini skulu seljast komandi mánadag.
Somuleiðis verða tvær ferðir 5.000 tons seld á afturlatnari uppboðssølu. Freistin at lata boð inn til hesa uppboðssøluna er ávikavist komandi hósdag og hósdagin 15. september.


text:
Lestrartíð: 3 ár
Ph.d. er stytting fyri philosophiae doctor (tað er doktari í filosofi). Hetta er ein 3 ára granskaraútbúgving, sum er kravd fyri at kunna fáa starv sum granskari á universitetum og granskingarstovnum. Eisini fleiri virki, serliga tey, sum arbeiða við at menna nýggjar vørur og tænastur, seta fólk við ph.d.-útbúgving í starv.
Fólk verða vanliga sett í eitt 3 ára starv hjá einum universiteti, einum sektorgranskingarstovni ella á einum virki og innskrivað til lestur á einum universiteti. Til ber at søkja um at verða innskrivaður til ph.d.-lestur á Fróðskaparsetrinum. Í sambandi við umsóknir um stuðul og annað verður hetta 3 ára skeiðið og arbeiðið vanliga kallað ein ph.d.-verkætlan ella ein granskaraútbúgving.
3 ára ph.d.-útbúgving byggir oman á 3 ára bachelor og 2 ára master útbúgving og verður ofta kallað 3+2+3. Kandidatparturin er við í ph.d.-partinum.
Granskingarráðið brúkar fittan part av árligu játtanini í Granskingargrunninum til at stuðla ph.d.-verkætlanum. Talan er um lutvísan stuðul, í mesta lagi 2/3 av samlaða kostnaðinum. Granskingarráðið stuðlar bæði ph.d.-verkætlanum í Føroyum og uttanlands.
Hugsar tú um at fara undir ph.d.-lestur, mást tú bæði hugsa um fakliga, fíggjarliga og sosiala partin.
Í fakliga partinum eigur tú at seta teg í samband við leiðsluna ella ein viðkomandi granskara á Fróðskaparsetrinum ella einum av hinum granskingarstovnunum í Føroyum, um tað er her, tú kundi hugsað tær at arbeitt. Undir øllum umstøðum er tað skilagott at hava samband við føroyska granskingarumhvørvið, eisini um tú fert undir ph.d.-arbeiði uttanlands.
Í fíggjarliga partinum er møguleiki at søkja stuðul úr Granskingargrunninum. Er evnið innan fiskivinnu, ber eisini til at søkja stuðul frá Fiskivinnuroyndum. Ofta er skilagott at søkja fígging frá fleiri keldum, tí tá er oftast lættari at fáa til vega neyðugu fíggingina. Spyr teg fyri hjá øðrum ph.d.-lesandi ella hjá Granskingarráðnum og granskingarstovnunum um henda partin.
Í sosiala partinum eigur tú at hugsa um, hvat granskingarumhvørvi er best at knýta seg at. Aftur her er tað gott at spyrja seg fyri á granskingarstovnunum og hjá øðrum ph.d.-lesandi. Fróðskaparfelagið kann verða gott at seta seg í samband við til tess at fáa ráð og vegleiðing. Hetta er eitt áhugafelag fyri føroyskar granskarar og granskingaráhugað. Til ber at lesa meira á www.frodskaparfelag.fo.


text:
Kālidāsa
Kālidāsa (devanāgarī: कालिदास), var ein viðurkendur indiskur yrkjari, sum av mongum verður mettur at vera tað størsta skaldið og dramatikarin, ið hevur skrivað á sanskrit. Tað er ringt at tíðarfesta skaldskapin, men hann var mest sannlíkt til í guptatíðini í fjórðu, fimtu ella settu øld.
Man kennir ikki til nakað, burtursæð frá verkum hansara, um lívið hjá Kālidāsa, eitt nú hvar ið hann búði ella nær ið hann livdi. Søgnin sigur, at hann var vakur maður, sum bleiv giftur við einari prinsessu. Men, sambært søgnini, so vaks hann upp uttan at fáa nakra skúlagongd ella útbúgvin, og prinsessan skammaði seg yvir hvussu óvitandi hann var. Kālidāsa tilbað gudinnuna Kali (navn hansara merkir tænarin hjá Kali).
Søgnin sigur, at hann varð myrdur á av einum kurtesani á Sri Lanka.


text:
Kjógvi
Kjógvi (frøðiheiti - Stercorarius parasiticus) er nakað størri enn tjaldur. Flestu eru bara brúnir, men summir eru búkhvítir, teir eru kallaðir hvítkjógvar. Báðir eru tó sama slagið. Stundum eru tveir makar báðir brúnir, stundum er annar brúnur og hin hvítkjógvi, og stundum eru báðir hvítkjógvar. Kemur fólk um vegir, har sum hann eigur, kastar hann seg niður á vøllin og lemjir seg, sum hann skuldi verið veingjabrotin; koma tey nærri at reiðrinum, flýgur hann í loft og skjýtur seg við ferð niður yvir tey, til at sláa tey við veingjunum. Hann ger sær reiðrið har, sum væl av øðrum fugli eigur um vegir, tí hann etur bæði egg og ungar og er yvirhøvur ein ræðuligur ránskroppur. Mýrisnipu skjýtur hann seg niður á, sum hon liggur á reiðrinum, og tað so hart, at sleppur hon sær ikki undan, so verður hon ryggbrotin. Snúiligur er hann í lofti, so flestu hagafuglar noyðast at lúta fyri honum; men spógvin er enn snúiligari, og tuskar hann av, til hann má dvína. Úti á sjónum eltir hann ritu, berjir hana við veingjum og nevi, til hon má spýggja upp tann matin, hon hevur í kjósini, og tað loftar hann so og svølgir. Hann verpur 2 ella 3 brúnlig ella grønlig egg við dimmum blettum og vermir ½4ðu til 4 vikur. Ungarnir eru fyrst morgráir, brúnflekkutir, tá ið teir eru floygdir. Úr sama reiðri koma stundum ein hvítkjógvi og ein dimmur. Um veturin fer hann suður at heitum londum og heldur seg har úti á opnum havi.[1]
Sí eisini[rætta | rætta wikitekst]
Kelda[rætta | rætta wikitekst]
- ↑ Mikkjal á Ryggi: Fuglabókin, Dýralæra II. 1951.


text:
Mentan er eitt undarligt fyribrigdi. Ikki minni undarligt, ja næstan undirhaldandi, er, at øll hava eina meining um mentan og hvat, ið er, ella ikki er, mentan. Og onkuntíð verður mentan brúkt í týdninginum virði og atferð. Havnarmentan, sum eg hoyrdi ein klaksvíking siga, tá hann fór at tosa um jazz í Útvarpinum.Tann bera Havnarmentan og Havnarpressa eisini. Afturímóti kundi eg so siga, at hatta var tann bera húkamentan, tit hava har norðuri. Nei, nú meinar tú búkmentan, sigur hin triði. Helst høvdu allir rætt. Og so ikki um at tala, tá list verður flættað inn mentanina, sum vóru tey javnlík fyribrigdi.
Í galdandi fíggjarlóg sæst orðið mentan 85 ferðir á teim 461 blaðsíðunum. Tað sigur teldan uppá null komma niks. Men kostiligasta boðið uppá, hvat føroysk mentan er, finni eg á heimasíðuni hjá Kringvarpinum beint nú. Har er upplýst, at mentan er høsnakjøtssúpan til 4-6 fólk. So er tað sagt.
Og enn er ikki fyrsti apríl.


text:
- Tíðindi, mentan og ítróttur
Eingin loysing uttan samtykki úr fólkatinginum
Føroyingar sleppa ikki úr danska ríkinum, uttan at fólkatingið vil tað.
Tað gera bæði Lars Løkke Rasmussen, forsætisráðharri, og danska Løgmálaráðið vart við, nú uppskotið um føroyska stjórnarskipan hevur verið til hoyringar.
Tey vísa til sjálva grundlógina.
Har stendur í grein 19, at fólkatingið skal samtykkja, um kongur ætlar at minka ríkið.
Verður góðkent í Danmark
Lars Løkke Rasmussen sigur tó, at bæði stjórnin og fólkatingið fara at virða tað, at Føroyar vilja gerast sjálvstøðugt ríki.
Í uppskotinum um stjórnarskipan stendur, at Føroyar kunnu skipa seg sum sjálvstøðugt ríki.
Tá skal fólkið taka endaliga avgerð á fólkaatkvøðu í minsta lagi eitt hálvt ár eftir og í mesta lagi eitt ár eftir, at løgtingið hevur tikið støðu sína.
Forsætisráðharrin heldur tað vera løgið, at sambandið millum Føroyar og Danmark ikki er nevnt við einum orði í uppskotinum um stjórnarskipan.
Hann vildi fegin havt, at uppskotið skilligari vísir, at Føroyar eru partur av ríkisfelagsskapi saman við Danmark og Grønlandi.
Ein millión til fólkaatkvøðu
Landskassin sparir eina millión krónur í ár, tí fólkaatkvøða um stjórnarskipanina verður ikki á ár.
Sambært uppskotinum um eykajáttanarlóg, sum nú er í løgtinginum, verða ein millión krónur fluttar landskassanum aftur.
Pengarnir koma aftur næsta ár. Tí ætlanin er at hava fólkaatkvøðuna flaggdagin í 2018.
Men tá krevst, at løgtingið verður liðugt við uppskotið um stjórnarskipan í seinasta lagi 25.oktober.
Sí eisini


text:
22.11.09
Charley er lendur
Charley Pride er lendur og honum á baki kemur Hallur Joensen í land. Niðri undir síggja vit sonin Dion og beiggjan Stephen. Niðast er tað hin fryntliga Súnfríð, ið skrivar Charley inn á Hotel Hafnia (Myndir: Asbjørn Knudsen og Birgir Kruse)
Beint eftir døgurða leygardagin 21. november lendi Charley Pride í Vágunum. Við sær hevur hann orkestur, sonin Dion og bróðurin Stephen. Hallur Joensen, ið hevur Charley Pride sum størstu livandi fyrimynd, var við í flogfarinum. Charley, ið er prátingarsamur og forvitin, spurdi avgreiðslukvinnuna í tollfríu búðini, hvussu hon æt og hvussu navnið úttalaðist. Sonur Dion var serliga fegin um at síggja allar tær gomlu pláturnar, sum føroyingar eiga av pápanum Charley Pride. Hann er avmyndar við gomlu plátunum á Café Natúr, meðan Stephen er avmyndaður á Hotel Hafnia, har tey øll 15 búgva.


text:
Amerikanski sendiharrin í Danmark, Rufus Gifford, fer úr starvinum fríggjadagin. Seinastu dagarnar hevur hann millum annað vitjað drotningina og politikarar, sum hann hevur samstarvað við hesi trý árini, hann hevur røkt embætið sum amerikanskur sendiharri í danska ríkinum.
Rufus Gifford hevur verið ógvuliga væl umtóktur sum amerikanskur sendiharri, eisini í Føroyum, her hann vitjaði bæði í 2013 og um ólavsøkuna í fjør. Og Gifford hevur eisini sjálvur verið fegin um møguleikan at umboða USA í danska ríkinum.
Hann hevur verið rættiliga serstakur sum sendiharri, tí hann hevur útint eitt slag av “diplomati í eygnahædd”, har hann hevur verið nógv úti millum fólk og sum heild hevur verið nógv sjónligari enn sendiharrar vanliga eru.
Danska TV2 hevur spurt hann, hvat hann er mest errin av at hava gjørt sum sendiharri í Danmark.
- Hvørja ferð eg fái eini boð á Facebook ella ein tilvildarligur persónur steðgar mær á gøtuni og sigur: “Eg havi ongantíð hugsað um diplomati fyrr, eg havi ongantíð vitað, hvat arbeiðið hjá einum sendiharra gongur út uppá, men tað geri eg nú, takkað verið tær”. Tað eri eg mest errin av, eg snøgt sagt elski tað.
Rufus Gifford hevur verið sendiharri í hálvt fjórða ár, nú hann gevst í embætinum. Spurdur, um hann iðrar seg um nakað í arbeiðnum, svarar hann TV2, at tað ger hann ikki.
- Eg angri einki. Lívið er ov stutt at iðra seg um ting, man hevur gjørt. Vit fara at líta aftur á okkara tíð í Danmark við stórari gleði og takksemi.
Meðan hann hevur verið sendiharri í Danmark, er Rufus Gifford blivin giftur við manni sínum Stephen DeVincent á ráðhúsinum í Keypmannahavn, og hann hevur eisini verið við í sjónvarpssendingini “Jeg er ambassadøren fra Amerika”, har hyggjarar fingu eitt serligt innlit í gerandisdagin hjá honum.
Nú Donald Trump tekur við amerikanska forsetaembætinum fríggjadagin, merkir tað eisini, at tíðin hjá Gifford sum sendiharri í Danmark er av. Tá TV2 spurdi hann, hvat hann nú fer at gera, var hann skjótur at svara “halda frí!”
Men ivaleyst verða skjótt boð eftir Rufus Gifford, sum umframt at hava verið amerikanskur sendiharri í Danmark frá september 2013 fram til nú eisini hevur arbeitt við valstríðnum hjá bæði John Kerry og Barack Obama og eisini hevur fingist við filmsframleiðslu.